Kenapa Kucing Suka Kotak?

Sebagai pemilik kucing, penulis kadang-kadang merasa geli hati melihat kerenah mereka dengan kotak. Kalau tak mengejutkan orang dengan melompat keluar dari kotak, itulah juga tempat tidur mereka bila sudah penat. Tapi kenapa ya kucing terlalu sukakan kotak?

Ia mungkin berkait dengan keupayaannya untuk bersembunyi sekaligus menurunkan tahap tekanan kucing. Ini berdasarkan satu kajian di Belanda pada 2019 yang diterbitkan dalam jurnal PLOS One. Apabila kucing kajian dinafikan tempat berlindung, ia akan menterbalikkan tempat ia membuang najis (litter box) sebelum bersembunyi di dalamnya.

Minat kucing kepada kotak bukan sekadar terpakai pada struktur tiga dimensi. Malah, berdasarkan kajian yang dijalankan Gabriella Smith dari Universiti Perubatan Veterinar, Vienna mendapati kucing juga tiada masalah menikmati kontur Kanizsa (kotak berbentuk dua dimensi tanpa dinding), nama lain untuk kotak palsu.

Jadi, apa punca tingkah laku ini? Smith berpandangan ia tercetus sebagai cara kucing mengelak daripada terjebak dengan situasi merbahaya. Dari segi evolusi, ia sesuatu yang boleh difahami. Perkara terakhir yang dimahukan si kucing ialah terjebak dalam situasi yang menyukarkannya melepaskan diri.

Satu lagi sebab tetapi tidak diuji secara saintifik ialah kucing merupakan pemangsa yang menyerang dari kedudukan tersembunyi. Bagi mana-mana pemilik kucing, kita semua tahu perilaku mereka. Kucing akan bersembunyi dari kedudukan tersorok termasuk kotak sebelum mendapatkan mainan atau mengejutkan tuan mereka.

Tetapi kucing bukan satu-satunya haiwan yang gilakan kotak. Spesies kucing besar seperti singa, harimau dan puma juga suka duduk dalam ‘kotak’ (kurungan mereka) dan bermain dengan kotak tanpa mengira saiz.

RUJUKAN

Arnst, J. (2022, 28 Februari). Why do cats love boxes so much?. Live Science.


Saintis Temui Fungsi Terbaru Piramid Giza?

Selama 150 tahun di mana kursus pengkajian tamadun Mesir Purba atau ‘Egyptology’ menjadi kursus akademik, para akademik masih berdebat akan fungsi sebenar Piramid Giza yang masih kukuh berdiri sejak pemerintahan firaun kedua dari dinasti ke-4, Khufu.

Pada awal penemuan Piramid Giza ini, hipotesis pertama timbul iaitu piramid ini adalah tempat rehat terakhir Firaun Khufu sebelum mangkat. Erti kata lain, makam firaun tersebut. Setelah meneroka ke dalam Piramid Giza, wujud hipotesis-hipotesis terbaru seperti cendawan tumbuh selepas hujan.

Antara hipotesis tertentu adalah: gudang makanan, loji kuasa, loji mengepam air, dan pusat rujukan astronomi. Para pengamal teori Angkasawan Kuno (Ancient Astronaunt) percaya bahawa Piramid Giza adalah ‘satelit’ yang menghubungkan makhluk asing dan tempat pendaratan kapal angkasa mereka.

Kehadiran bilik-bilik bersaiz kecil dan lorong yang begitu panjang selain bilik makam Firaun Khufu menyebabkan wujudnya hipotesis-hipotesis oleh pengkaji yang telah meneliti bahagian dalam piramid tersebut. Apakah benar terdapat fungsi lain Piramid Giza yang Khufu sembunyikan? Jika benar apa tujuan sebenar pembinaannya selain menjadi makam firaun ini?

Untuk artikel ini, saya kongsikan penulisan dari pemegang ijazah kedoktoran (Ph.D) kursus kejuruteraan elektrik bernama Konstantin Borisov, dari Mississippi State University yang kini bekerja sebagai pengkaji di Research Institute of Dielectric Materials and Semiconductors, Rusia. Penulisan beliau adalah dapatkan terkini tentang fungsi Piramid Giza.

PIRAMID GIZA SEBAGAI ‘ANTENA’ CAHAYA

Cahaya boleh dihasilkan oleh mana-mana sistem yang mampu mengeluarkan partikel bercas dan boleh menyuluh ke lapisan atmosfera bernama ionosfera. Fenomena aurora di Kutub Utara adalah fenomena yang disebabkan oleh proses yang sama iaitu elektron terhasil oleh partikel dari sinaran Matahari berlanggar dengan partikel udara, menghasilkan cahaya. Borisov percaya bahawa Piramid Giza berfungsi sebagai ‘mesin’ penghasilan cahaya dengan menggunakan proses semula jadi. Apakah hujah dan bukti kukuh yang membenarkan hipotesis beliau ini?

Pertama, mengkaji bahan binaan pada Piramid Giza. Jika orang zaman dahulu kala ingin membina sebuah sistem untuk menghasilkan gelombang elektromagnetik, dia mesti memilih bahan-bahan binaan yang mampu berbuat demikian. Maka, dia harus memilih bahan binaan yang mempunyai konduksi yang tinggi dan tahan dari keadaan gelombang frekuensi yang tinggi.

Berbalik kepada binaan Piramid Giza, orang Mesir Purba biasa menggunakan batu kapur nummulit untuk membina piramid-piramid sekitar Mesir. Batu kapur nummulit (batu kapur bercampur dengan fosil kerang Nummulit) dianalisis oleh pengkaji dari National Research Center of Cairo dan mereka menemui bahawa batu kapur ini mempunyai konduksi yang tinggi dan mampu menahan gelombang frekuensi sebanyak 600 Tera Hertz. Ini menunjukkan Piramid Giza mempunyai bahan binaan yang mampu menghasilkan gelombang radiasi.

Tetapi piramid ini harus menjadi pemusatan bagi pengumpulan gelombang elektromagnetik jika ingin mencapai fungsi sedemikian. Dan pada tahun 1864, Charles Piazzi Smyth iaitu ahli astronomi British mengemukakan bahawa Piramid Giza berada dalam pusat geografi Bumi (pusat bagi permukaan Bumi) melalui bukunya bertajuk “Our Inheritance in the Great Pyramid”.

Dengan fakta ini Piramid Giza berupaya menjadi pusat pengumpulan gelombang frekuensi kerana kedudukannya. Masalah saterusnya adalah bagaimana piramid ini menghasilkan gelombang dalam kuantiti yang besar? Mempunyai bahan penghasilan gelombang dan pusat mengumpul saja tidak cukup. Ia perlukan kawasan yang luas untuk mencapai proses tersebut. Macam antena tv atau Astro, piring diperlukan untuk memghasilkan gelongan elektromagnetik yang tinggi.

Untuk masalah itu, lokasi Piramid Giza sendiri telah menyelesaikannya. Keliling Piramid Giza adalah kawasan padang pasir dan mempunyai tanah yang rata, tidak ada sebarang bangunan-bangunan kuno dibina selain patung Spinx yang dibina berhampiran piramid tersebut.

Maka, dengan kehadiran ciri-ciri tersebut, Piramid Giza berfungsi sebagai ‘antena’ cahaya yang maha besar, menghantar gelombang terdiri dari elektron sejauh 100 kilometer ke lapisan ionsfera. Seperti pemprosesan aurora, elektron dari piramid berlanggar dengan atom-atom gas dalam ionsfera dan terhasil cahaya samar-samar seperti aurora. Kemudian elektron yang berlanggar itu akan dihantar ke puncak Piramid Giza.

Elektron yang kembali ke piramid itu kemudian tiba ke bahagian dasar piramid dan dari situlah proses seterusnya berlaku iaitu proses menyinari cahaya ke seluruh piramid.

PIRAMID GIZA SEBAGAI ‘MESIN’ PENGHASILAN CAHAYA

Bilik-bilik yang ditemui dalam perut Piramid Giza sebenarnya mempunyai fungsi tertentu mengikut kajian Borisov ini. Terdapat tiga bilik utama yang dikatakan mempunyai fungsi tersendiri: Bilik Bawah Tanah (Subterranean Chamber), Bilik Permaisuri (Queen’s Chamber). dan Bilik Raja (King’s Chamber).

Fungsi bilik yang terletak di bawah tapak Piramid Giza ini adalah memisahkan atom hidrogen dan oksigen dari sumber air. Bunyi macam menarik kan? Kalau pembaca pernah belajar dalam subjek kimia, mesti pernah dengar proses elektrolisis (electrolysis) iaitu proses memisahkan partikel-partikel bercas dari sebarang sebatian menggunakandua batang rod terminal yang dicas dengan sumber elektrik.

Jika sumber air dijadikan sebagai bahan uji kaji, apabila melalui proses elektrolisis atom hidrogen dan oksigen akan berpecah menjadi partikel bercas, di mana hidrogen yang bercas positif akan tertarik kepada rod terminal katod (bercas negatif) dan oksigen yang bercas negatif akan tertarik kepada rod terminal anod (bercas positif).

Menurut gambar Bilik Bawah Tanah yang tetera (GAMBAR 2), terdapat dua buah tiang yang dibina menggunakan batu kapur. Dengan adanya elektron dari langit jatuh ke bilik ini, kedua-dua tiang batu kapur secara semula jadi menjadi rod terminal aod dan katod.

Sumber air yang melimpag di Bilik Bawah Tanah juga secara semula jadi mengalami proses elektrolisis.

Kita lihat GAMBAR 3 tentang tiang batu kapur dalam Bilik Bawah Tanah. Tiang belah kiri mempunyai puncak yang begiru luas permukaaannya manakala tiang belah kanan hanya mempunyai puncak seakan-akan tirus. Elektron akan banyak tertarik kepada tiang belah kiri dan menjadikan tiang ini sebagai rod terminal anod dan tiang belah kanan yang menerima sedikit elektron menjadi rod terminal katod.

Gas hidrogen adalah gas lebih ringan dari gas oksigen. Jadi, setelah hidrogen tertarik akan rod terminal katod ia akan mengalir keluar ke lorong yang menuju ke atas piramid. Manakala gas oksigen yang tertarik akan rod terminal anod kekal dalam bilik ini. Gas hidrogen yang mengalir keluar ini akan pergi ke bilik seterusnya iaitu Bilik Permaisuri.

Tibanya gas hidrogen ke Bilik Permaisuri, gas ini tidak akan mengalir terus kerana terhalang oleh pintu yang menutupi lorong lain bernama Pintu Gantenbrinks.

Bilik Permaisuri yang diisi dengan gas hidrogen akan mengalami tekanan tinggi dan proses menghasilan elektron dari gas hidrogen berlaku. Dengan adanya kuprum dari Pintu Gantenbrinks yang mampu menghasilkan gelombang elektromegnetik, proses pengionan (ionization) hidrogen berlaku secara semula jadi, kemudian terhasilnya elektron bercas.

Elektron yang terhasil dari Bilik Permaisuri kemudian mengalir ke Bilik Raja. Dalam Bilik Raja terdapat batu granit berwarna merah yang mempunyai ketumpatan kristal yang tinggi. Batu granit ini apabila terdedah terhadap getaran, lapangan elektrik keluar dari batu tersebut, menarik elektron kemudian menolaknya terus ke puncak piramid, seterusnya cahaya akan menyinari seluruh Piramid Giza.

Terdapat juga makam kosong dalam Bilik Raja ini yang bagi Borisov ia mempunyai fungsi penting walaupun menjadi pertanyaan bagi ahli akademik lain. Borisov percaya bahawa makam itu berfungsi sebagai penaik voltan tinggi untunk menjadikan ruang bilik ini mempunyai ruang konduktif untuk menyinari piramid.

Dengan kesemua penjelasan fungsi-fungis ketiga-tiga bilik serta bangunan Piramid Giza itu sendiri, Borisov yakin bahawa Piramid Giza adalah ‘lampu’ semula jadi yang menyinari seluruh piramid serta makam Firaun Khufu, Beliau percaya bahawa bangunan-bangunan kuno yang dibina hampir seluruh dunia mempunyai fungsi yang sama seperti Piramid Giza.

Walau bagaimanapun, ini hanyalah kajian selidik Borisov dalam konsep kejuruteraan elektrik yang hadir dalam Piramid Giza, mewakili sesetengah ahli akademik yang percaya bahawa piramid ini adalah cawangan penghasilan cahaya.

RUJUKAN:

Christopher, D. (1998). “The Giza Power Plant: Technologies of Ancient Egypt” Bear and Company, 1st edition.

John Cadman “the great Pyramid’s subterranean chamber hydraulic pulse generator and water pump” http://sentinelkennels.com/Research_Article_V41.html

Barsoum, A. Ganguly, and G. Hug. (2006). ”Microstructural Evidence of Reconstituted Limestone blocks in the Great Pyramids of Egypt, Journal of the American Ceramic Society”.

Bruce A. Buffer.(1992). “Constrains on magnetic energy and mantle conductivity from the forced nutations of the Earth”. Papers on Geomagnetism and Paleomagnetism Marine Geology and Geophysics.

Borisov, K. (14 January 2021). Has the Function of the Great Pyramid of Giza Finally Come to Light? Ancient History. https://www.ancient-origins.net/ancient-places-africa/has-function-great-pyramid-giza-finally-come-light-009861


Latar Belakang Sheikh Imran Hosein

Sheikh Imran Hosein (SIH) atau nama penuhnya Imran Nazar Hosein dilahirkan di kepulauan Caribbean di Trinidad pada tahun 1942. (Shariah Finace Watch, 2019) Nenek moyang beliau adalah imigran yang telah bermigrasi daripada India sebagai pekerja buruh. SIH pernah belajar di beberapa institusi pengajian tinggi, antaranya adalah termasuk Universiti Al-Azhar pada 1963 ketika beliau berumur 21 tahun, (Hosein I. N., hlm. xix)
Universiti Karachi, Universiti West Indies, dan juga Graduate Institute of Technology of International Relations di Switzerland. (Sheikh Imran Hosein, 2019)

SIH telah menghabiskan pengajian di Aleemiyah Institute di Karachi pada tahun 1971 ketika berumur 29 tahun. Menurut tokoh ini, dalam pengajian ilmu Islam, pemikiran guru beliau di Aleemiyah Institute of Islamic Studies iaitu Maulana Fazlur Rahman Ansari (MFRA) mempunyai pengaruh yang besar terhadap dirinya. (Hosein I. N., ms. xvii-xix)

Pernah tersenarai sebagai salah seorang tokoh daripada 500 individu muslim yang berpengaruh, SIH juga dikenali sebagai sarjana Islam yang mempunyai kepakaran dalam pemahaman kontemporari terhadap ilmu eskatologi Islam. (The Muslim 500, 2019)

Sebelum bergelar pendakwah sepenuh masa yang tanpa penat berkelana selama 2 hingga 3 tahun dalam sesuatu masa, SIH pernah berkhidmat selama beberapa tahun sebagai diplomat di Kementerian Luar Negeri kerajaan Trinidad dan Tobago, walau bagaimanapun, beliau akhirnya melepaskan posisi tersebut pada tahun 1985 untuk mendedikasikan kehidupannya untuk dakwah Islam. (Sheikh Imran Hosein, 2019).

Kerjaya Awal Sebagai Pendakwah

SIH tinggal di New York selama 10 tahun semasa beliau berkhidamat sebagai pengarah kepada Islamic Studies for the Joint Committee of Muslim Organizations of Greater New York (ISJCMO). Beliau memberikan syarahan berkenaan Islam di beberapa universiti, kolej, sinagog, penjara, dewan komuniti dan lain-lain di Amerika dan Kanada. Selain itu, SIH terlibat dalam banyak dialog antara agama yang mana beliau mewakili agama Islam dalam dialog dengan sarjana Kristian dan Yahudi di Amerika Syarikat.

Disamping memegang jawatan sebagai pengarah ISJCMO, beliau juga memberikan khutbah dan mengetuai solat Jumaat mingguan di pejabat utama Pertubuhan Bangsa-Bangsa Bersatu (PBB) di Manhattan sebulan sekali dalam tempoh 10 tahun secara terus-menerus. (Sheikh Imran Hosein, 2019)

Hasil Karya SIH

Antara karya terawal beliau adalah Islam and Buddhism in The Modern World (1972). Karya ini dihasilkan SIH seawal ketika beliau masih belajar di Aleemiyah Institute of Islamic Studies. Berdasarkan catatan SIH dalam buku The Islamic Travelogue: 1428-1429H (2011), manuskrip buku tersebut ditulis oleh SIH dibawah seliaan guru yang sangat disanjunginya iaitu MFRA, seorang ulama dan juga tokoh sufi yang menurut SIH, telah banyak memberikan pengaruh pemikiran terhadap dirinya.

Manuskrip buku pertama SIH ini mendapat pembetulan daripada MFRA sendiri, malahan berdasarkan catatan peribadi SIH, buku ini juga memainkan peranan penting kepada penganugerahan Dr Ansari Medal for High Merit kepada dirinya semasa majlis konvokesyen pada 1971 di Aleemiyah Institute. (Hosein I. N., 2011)

SIH telah menerbitkan banyak buku dibawah siri-siri yang disebut sebagai Ansari Memorial Series. Buku yang ditulis olehnya dibawah siri buku ini adalah dedikasi beliau kepada almarhum gurunya iaitu MFRA. Antara buku yang ditulis beliau dibawah Ansari Memorial Series adalah Jerusalem in the Quran. Karya yang bertemakan isu antarabangsa ini merupakan buku laris beliau yang pertama. Diterbitkan pada tahun 2002, buku ini merupakan respon SIH kepada isu panas yang melanda tempat suci umat Islam iaitu Masjid Al-Aqsa pada tahun tersebut.

Berdasarkan catatan peristiwa pada waktu tersebut, Ariel Sharon yang merupakan Perdana Menteri Israel dari tahun 2001 hingga 2006 telah memasuki Masjid Al-Aqsa dengan memakai kasut beserta dengan ribuan tentera Israel yang mengikutinya. Tindakan biadap Perdana Menteri Israel yang menimbulkan kemarahan umat Islam pada ketika itu telah menggerakkan SIH untuk menangguhkan dahulu tulisan buku barunya iaitu Surah al-Kahf and the Modern Age, seterusnya menumpukan perhatian beliau dalam menulis buku Jerusalem in the Quran. (Hosein I. N., 2011)

Selain buku Jerusalem in the Quran yang mengupas isu Masjid al-Aqsa, beliau juga menerbitkan buku yang bertopikkan isu antarabangsa seperti Explaining Israel’s Mysterious Imperial Agenda pada 2011. Buku yang menghimpunkan esei yang ditulis oleh SIH dari sekitar tahun 2006 hingga 2011 ini mengulas pelbagai peristiwa semasa umat Islam yang berkait dengan Israel, seperti serangan terhadap Gaza pada tahun 2009 hinggalah kepada peristiwa Arab Spring pada tahun 2011. (Hosein S. I., 2011)

Antara buku-buku pelbagai tema oleh SIH yang pernah ditulis dan diterbitkan dibawah Ansari Memorial Series adalah seperti berikut (Hosein I. N., 2017):

1. The Prohibition of Ribā in the Qur’ān and Sunnah; 1997
2. The Importance of the Prohibition of Ribā in Islam; 1997
3. One Jamaat One Ameer: The Organization of a Muslim Community in the Age of Fitan; 1997
4. The Religion of Abraham and the State of Israel—A View from the Qur’ān; 1997.
5. The Strategic Importance of Isrā and Mirāj; 1997
6. The Strategic Importance of Dreams and Visions in Islam; 1997. Edisi kedua 2014
7. The Caliphate the Hejaz and the Saudi-Wahhabi Nation- State; 1997. Edisi kedua 2013
8. Fasting and Power; 1997. Edisi Kedua 2011
9. The Quranic Method of Curing Alcoholism and Drug Addiction; 2000
10. George Bernard Shaw and the Islamic Scholar; 2000
11. A Muslim Response to the 9/11 Attack on America; 2002
12. Jerusalem in the Qur’ān; 2002, Edisi Kedua 2002
13. Sūrah al-Kahf Text Translation and Commentary; 2007
14. Sūrah al-Kahf and the Modern Age; 2007
15. Signs of the Last Day in the Modern World; 2007
16. The Gold Dīnār and Silver Dirham—Islam and the Future of Money; 2007
17. The Islamic Travelogue; 2009
18. An Islamic View of Gog and Magog in the Modern World; 2009, Edisi Kedua 2011
19. Explaining Israel’s Mysterious Imperial Agenda; 2011
20. Iqbal and Pakistan’s Moment of Truth; 2011
21. Madīna Returns to Center-State in Ākhir al-Zamān; 2012
22. In Search of Khidr’s footprints in Ākhir al-Zamān; 2014
23. From Jesus the True Messiah to Dajjāl the False Messiah; (belum disempurnakan lagi)
24. Methodology for Study of the Qur’ān; 2016


Politik Kiri VS Politik Kanan

Tempoh hari ada seorang ahli politik bertweet pasal partinya harus berubah dari “haluan kanan” ke “haluan tengah” kalau tak mahu ditenggelam zaman.

Pasti ramai tak faham apa maksud istilah-istilah “kanan” “tengah” “kiri” dalam politik. Orang yang bertweet tu lepasan jurusan PPE (Philosophy, Politics, Economics) Oxford, istilah-istilah tu makanan harian beliau, tapi tidak bagi majoriti rakyat Malaysia.

“Kiri” (left), “kanan” (right), “tengah” (centre), “kiri melampau” (far left), “kanan melampau” (far right), “kiri tengah” (centre-left) dan “kanan tengah” (centre-right) ni dalam sains politik kita panggil sebagai “posisi politik” (political position) atau posisi dalam “spektrum politik” (political spectrum).

Benda ni wujud dalam semua negara yang mempunyai sistem dua parti atau pelbagai parti. Label-label ni tak sama dengan label “macai” “walaun” “pandap”, tujuannya bukan untuk menghina tapi untuk memberi gambaran kasar tentang haluan politik sesebuah parti atau seseorang ahli politik.

Media luar seperti Al Jazeera dan SCMP pun guna “centre-left” dan “left-leaning” untuk melabel PH dan “right-wing” untuk melabel BN. Orang luar bila dengar pasal “left” dan “right” ni terus mereka boleh bayangkan apa parti-parti ni nak bawa. Orang kita je kurang sedar sebab kita banyak fokus kepada hal picisan.

Dulu masa Emmanuel Macron baru-baru up, media Perancis tak ada cerita pasal dia tu boleh meletupkan ovari atau tidak, yang mereka fokus ialah haluan “centrist” dan “centre-right” Macron sebagai alternatif kepada haluan “far right” Marine Le Pen.

Spektrum politik kiri-kanan ini berasal dari kampung Macron sendiri iaitu Perancis ketika Revolusi Perancis sekitar 1790-an. Waktu tu di dalam Konvensyen Kebangsaan (parlimen) Perancis, Kelab Jacobin iaitu golongan yang radikal, anti-raja dan anti-kapitalis akan duduk di sebelah kiri dewan parlimen, manakala Kelab Feuillant iaitu golongan yang konservatif, pro-raja dan terdiri daripada para bangsawan dan aristokrat akan duduk di sebelah kanan. Maka datanglah istilah kiri dan kanan dalam politik moden.

Dalam isu-isu ekonomi, golongan kiri cenderung kepada campur tangan kerajaan dan pengagihan hasil ekonomi secara samarata, manakala golongan kanan cenderung kepada pasaran bebas.

Dalam isu-isu sosial dan kebebasan individu, golongan kiri sokong kebebasan individu selagi tidak canggah dengan kebebasan orang lain, manakala golongan kanan lebih mementingkan soal ketenteraman awam (public order) berbanding kebebasan.

Dalam isu-isu budaya dan pendidikan, golongan kiri pro “multiculturalism” dan memberi kesamarataan kepada semua budaya, manakala golongan kanan menitikberatkan satu “budaya penakrif” (core culture) sebagai ikutan semua kaum. Di US, budaya WASP. Di Thailand, budaya Thai. Di Malaysia, budaya Melayu-Islam.

Golongan kanan juga lebih kuat menentang kemasukan imigran kerana takut kesannya terhadap budaya, jadi parti-parti populis di Eropah yang menentang kemasukan imigran dilabel sebagai “right-wing”.

Dalam isu-isu kedudukan agama, golongan kiri cenderung kepada sekularisme iaitu memisahkan agama daripada urusan awam, manakala golongan kanan rasa ada perlu peranan agama dalam urusan rasmi.

Fahaman kiri yang paling ekstrim ialah komunisme dan anarkisme yang mahu menghapuskan harta peribadi secara total dan mewujudkan kesamarataan antara manusia. Fahaman kanan yang paling ekstrim ialah fasisme yang mahu menghapuskan kebebasan individu dan meletakkan mereka di bawah kawal selia kerajaan.

Tapi fasis tak semestinya “kanan” dalam ekonomi. Hitler misalnya bercampur tangan dalam ekonomi dan menggelar program ekonominya sebagai “Third Way” iaitu alternatif kepada sosialis dan kapitalis. Fasis yang mengamalkan ekonomi kanan ada dalam sejarah Amerika Latin, misalnya Chile di bawah pemerintahan Augusto Pinochet (1973-1990).

Di US, Democratic Party ialah parti kiri manakala Republican Party ialah parti kanan.

Di UK, Labor Party ialah parti kiri manakala Conservative Party ialah parti kanan.

Di Jepun, Democratic Party of Japan (DPJ) ialah parti kiri manakala Liberal Democratic Party (LDP) ialah parti kanan. Ada juga parti kiri melampau seperti Parti Komunis Jepun dan parti kanan melampau seperti Japan Restoration Party.

Di Indonesia, Partai Demokrasi Indonesia Perjuangan (parti Jokowi) ialah parti kiri yang menyambung legasi kiri Sukarno, manakala Golkar dan Gerindra ialah parti kanan.

Di Turki, Parti Rakyat Republikan (CHP) yang diasaskan oleh Ataturk ialah parti kiri, manakala Parti Keadilan dan Pembangunan (AKP) ialah parti kanan. Dalam pilihanraya baru-baru ini Erdogan punya AKP membentuk pakatan bersama Parti Gerakan Nasional (MHP) yang merupakan parti kanan melampau. AKP dilabel kanan bukan hanya sebab pendiriannya terhadap agama tetapi juga pendiriannya yang sangat pro kepada pasaran dan perniagaan, dengan kata lain, sungguh “kapitalis”.

Spektrum politik ni tidak sentiasa clear cut. Donald Trump walaupun mewakili parti kanan (Republican), tapi dia tak pro pasaran bebas. Nama Tun Abdul Razak walaupun terpaut dengan parti yang dikenali sebagai parti kanan, namun beliau berhaluan kiri dalam ekonomi, malah beliau pernah menyertai Labor Party semasa belajar di UK.

Orang yang mix and match posisi politik ni kita panggil “centrist”, macam Macron yang kiri dalam isu-isu sosial dan budaya, tapi kanan dalam ekonomi. Centrist tak sama dengan “moderate” yang tak mahu ambil posisi dalam apa-apa isu. Sebenarnya sukar nak kekal “moderate” dalam politik, macam tak ada pendirian, melainkan orang itu play safe atau sekadar lalang.

Sempena hari pertama parlimen Malaysia Baharu bersidang, semoga kita lebih terbuka kepada posisi-posisi politik yang berbeza, gantikan gelaran-gelaran hinaan dengan istilah “kiri” “kanan” “konservatif” “progresif” “liberal” (istilah yang paling sering disalahguna) dan sebagainya.


Pemburu Bomoh – Pekerjaan Paling Digeruni Zaman Pertengahan

Tatkala dunia Islam menikmati kegemilangan Zaman Keemasannya, di sebelah barat, ada saja perkara aneh dan menjelikkan dilakukan oleh para pemerintah ketika itu atas nama agama. Percaya bahawa aktiviti sihir berleluasa pada Zaman Pertengahan, para pemerintah Eropah menggerakkan sekumpulan individu untuk memburu bomoh. Mereka ini digelar pemburu bomoh.

Asal-usul pekerjaan ini dikatakan bermula pada abad ke-15 – lebih tepat di Jerman. Pada ketika itu, rahib-rahib seperti Heinrich Kramer diarah memburu orang-orang yang murtad oleh gereja Roman Katolik. Mana-mana individu yang dianggap murtad ditahan termasuk pendeta Kristian yang mempunyai pandangan berbeza.

Dan dalam kalangan individu yang ditahan ini, ada yang didakwa melakukan amalan sihir. Orang-orang ini didakwa mempunyai pengetahuan tentang magis dan syaitan serta dikatakan sebahagian daripada komuniti baru yang melakukan perkara sama.

Rahib-rahib yang digelar Inquisitor ini bimbang komuniti bomoh ini bakal menggugat kesucian agama Kristian. Lantas, mereka memaksa semua individu ini mengaku melalui pelbagai cara termasuk penipuan dan penyeksaan. Kesemua aktiviti ini kemudiannya direkodkan dalam sebuah buku khas berkenaan syaitan (demonology). Pendek kata, buku demonology ialah buku panduan tentang bagaimana mencari ahli sihir.

Kramer amat obses dalam memburu bomoh. Buktinya, beliau sentiasa mencari kaitan antara aktiviti sihir dengan kehidupan seksual wanita yang ditahan. Pertanyaan sama ada wanita-wanita ini masih dara atau tidak amat memalukan wanita yang ditahan. Lebih memilukan, mereka dipaksa berbogel dan diseksa menggunakan alat penyeksaan bagi memaksa mereka mengaku mengamalkan sihir.

Obsesi Kramer bagaimanapun menimbulkan kebimbangan bukan saja dalam kalangan orang ramai tetapi dalam kalangan pegawai-pegawai gereja. Mereka menuduhnya tidak mempunyai sasaran lain kecuali pengamal sihir dan menganggapnya sudah sewel. Tetapi itulah juga permulaan pertukaran jawatan Inquisitor kepada pemburu bomoh.

Tetapi mengapa nama Kramer seperti pernah didengar? Beliau merupakan pengarang buku demonology yang paling terkenal iaitu The Malleus Malaficarum. Buku ini turut disebut dalam satu adegan filem arahan Ron Howard, The Da Vinci Code.

Semasa tempoh ini, aktiviti memburu bomoh tersebar di seluruh Eropah. Menjelang abad ke-16 dan ke-17, aktiviti sihir dianggap satu kesalahan jenayah di England, Ireland dan Scotland. Susulan itu, perbicaraan membabitkan bomoh tidak lagi membabitkan pegawai gereja tetapi hakim mahkamah sekular.

Ini bermakna majistret tempatan (baillie di Scotland) bertanggungjawab menyiasat dakwaan pengamal sihir. Mana-mana individu yang disiasat dan didapati bersalah akan dihadapkan ke mahkamah dengan barisan juri menghakimi si tertuduh. Tetapi seperti mana kes Kramer, ada yang menjadikan usaha memburu bomoh sebagai satu obsesi.

Antara yang obses dengan hal ini ialah seorang majistret bernama Brian Darcy pada 1580-an. Selepas membaca buku demonology yang dikarang seorang peguam Perancis bernama Jean Bodin, beliau mencuba salah satu teknik yang diajar: tahan anak-anak wanita yang disyaki pengamal sihir.

Teknik ini dicuba pada 1582 melalui soal siasat Darcy ke atas lima orang anak suspek Alice Hunt yang beusia antara enam hingga 10 tahun. Phoebe, 8 tahun, mendakwa ibunya mempunyai dua makhluk aneh kecil persis kuda di mana kedua-duanya menikmati makanan dalam pinggan kayu. Apabila Darcy menggunakan maklumat ini terhadap Alice, ini memaksa wanita itu mengaku dengan tuduhan yang dilemparkan.

Jika ini tidak berkesan, majistret menggunakan pelbagai kaedah lain seperti:

Pemburu bomoh bukan sahaja dilakukan oleh kaum Adam tetapi turut dilakukan oleh kaum Hawa. Tetapi peranan mereka lebih kepada pencari bukti fizikal suspek wanita yang didakwa sebagai bomoh. Bagi sesetengah wanita, tindakan mereka ibarat satu pengkhianatan. Tetapi pada masa sama, ia memberi mereka peranan dari segi pentadbiran dan penguatkuasaan undang-undang ketika itu.

Jika sudah tidak ada pemburu bomoh wanita, maka majistret boleh memanggil mana-mana wanita untuk memainkan peranan itu. Walaupun ia tugas yang sukar, ia dilakukan oleh mereka yang dipilih dengan penuh tanggungjawab. Ini kerana mereka diberi kuasa oleh majistret untuk memeriksa suspek walaupun suspek merasa tidak selesa dengan tindakan mereka.

Mungkin ada menganggap pemburu bomoh sebagai orang gila, sadis dan tidak berperikemanusiaan. Hakikatnya, mereka bekerja menggunakan logik akal dan berniat baik dengan memelihara komuniti daripada individu sebegitu. Pendek kata, ia merupakan satu perkhidmatan keselamatan dan kesejahteraan awam.

Pada masa lalu, ia boleh diterima. Tetapi dengan semua teknik dan kaedah yang dianggap sama dengan teknik soal siasat kejam agensi perisikan dan keselamatan di beberapa negara hari ini, ia masih lagi menggerunkan buat penduduk Zaman Pertengahan.

RUJUKAN

Gibson, M. (2022, 8 Mac). Witchfinding: what drove the hunters’ cruel crusade and what methods did they use?. History Extra.


Max Planck: Pengasas Fizik Kuantum

Max Planck pernah diberitahu oleh profesor dia, “Hampir kesemuanya telah ditemui. Yang tinggal cuma beberapa lubang yang perlu ditutup.”

Profesor dia nak beritahunya masalah alam dan penemuan fizik hampir nak selesai. Tinggal masalah-masalah kecil saja.

Aku syak profesor dia ini Lord Kelvin. Kelvin pun pernah cakap hal yang lebih kurang. Dia kata, “Fizik hampir tamat. Tak ada apa lagi masalah yang perlu diselesaikan.”

Masa ini abad ke-19.

Semasa umur Planck 40 tahun, Planck nak selesaikan masalah-masalah kecil yang belum selesai ini. Antaranya masalah ‘Jasad Hitam’.

Jasad Hitam ini penyerap dan pelepas tenaga yang baik. Baju warna hitam panas sebab ia menyerap semua jenis tenaga. Begitulah.

Masalah ‘Jasad Hitam’ ini, sepanas mana pun benda ini, ia tak pernah melepaskan tenaga ultra-violet.

Tenaga kan ada banyak tahap. Ada infra-merah, ada gelombang-mikro, ada ultra-violet.

Sepatutnya kalau makin panas, tenaga makin tinggi. Bila makin tinggi, patutnya jasad hitam ada lepaskan tenaga ultra-violet. Tapi tak ada pulak.

Tenaga ultra–violet itu ada. Tapi kejap ada kejap tak ada. Sepatutnya ada-lah sepanjang masa kalau dah panas sangat.

Kelakuan ‘Jasad Hitam’ ini menyanggah hukum-hukum fizik pada masa itu. Sanggah hukum-hukum fizik yang orang kata dah ‘well-established’.

Max Planck usulkan, apa yang berlaku pada jasad hitam ini, ia tak melepaskan tenaga dalam bentuk berterusan (continous) macam gelombang yang bertahap tapi dalam bentuk sebutir-sebutir macam paket dan rawak.

Paket-paket ini Planck panggil ‘kuanta’. Planck ada pembuktian matematik.

Planck panggil penjelasan dia sebagai ‘bencana ultraviolet’ sebab ideanya terlalu radikal.

Planck tak tahu kenapa tenaga patut berkelakuan begitu. Dia kata penjelasan dia sebagai ‘kelakuan yang terdesak’ (act of desperation).

Planck rasa jawapan teori yang dia bagi adalah jawapan yang terpaksa dia bagi. Planck dah banyak kali usulkan teori itu dan ini, tapi tak ada satu pun penjelasan yang tepat dengan eksperimen.

Sebelum ini pun dah ada usulkan penjelasan termasuk penjelasan matematik tapi semuanya gagal menepati eksperimen.

Gagal sebab terlalu bergantung kepada fizik-fizik ‘lama’.

Boltzmann tegur Planck, “Aku rasa tindakan kau ini memang tindakan yang terdesak.

Aku bersedia korbankan ketaatan dan pandangan aku terhadap hukum-hukum fizik yang sedia ada.”

Penjelasan Planck memang terlalu radikal. Ramai sangat yang tak terima sehinggalah Einstein gunakan idea Planck ini untuk jelaskan kesan fotoelektrik.

Kesan fotoelektrik ini kata elektron akan tercabut dari logam bergantung pada frekuensi cahaya yang diberikan tanpa peduli kepanasan (intensity) cahaya tersebut.

Kalau panas-panas pun tapi frekuensinya rendah, elektron tak tercabut dari logam.

Akhirnya, fizik dah buka satu pintu yang baru iaitu cabang fizik kuantum. Cabang yang semakin menimbulkan banyak masalah dan persoalan.

Planck dapat Nobel Prize daripada penemuan ini. Dialah pengasas fizik kuantum.

Einstein pula, berterima kasih kepada Planck, dapat Nobel Prize daripada penjelasan kesan fotoelektrik.


Ayat Al-Quran Tentang Ujian Dan Dugaan

Apakah manusia itu mengira bahawa mereka dibiarkan (sahaja) mengatakan:
“Kami telah beriman”,
sedang mereka tidak diuji lagi?

Dan sesungguhnya kami telah menguji orang-orang yang sebelum mereka, maka sesungguhnya Allah mengetahui orang-orang yang benar dan sesungguhnya Dia mengetahui orang-orang yang dusta.

Ataukah orang-orang yang mengerjakan kejahatan itu mengira bahwa mereka akan luput (dari azab) Kami?
Amatlah buruk apa yang mereka tetapkan itu.

Barangsiapa yang mengharap pertemuan dengan Allah, maka sesungguhnya waktu (yang dijanjikan) Allah itu, pasti datang.
Dan Dialah Yang Maha mendengar lagi Maha Mengetahui.
QS, Al ‘Ankabuut 29:2-5

Apakah kamu mengira bahwa kamu akan masuk syurga, padahal belum datang kepadamu (cubaan) sebagaimana halnya orang-orang terdahulu sebelum kamu?

Mereka ditimpa oleh malapetaka dan kesengsaraan, serta digoncangkan (dengan bermacam-macam cubaan) sehingga berkatalah Rasul dan orang-orang yang beriman bersamanya:

“Bilakah datangnya pertolongan Allah?”

Ingatlah, sesungguhnya pertolongan Allah itu amat dekat.
QS, Al Baqarah 2:214

Apakah kamu mengira bahwa kamu akan dibiarkan, sedang Allah belum mengetahui (dalam kenyataan) orang-orang yang berjihad di antara kamu dan tidak mengambil menjadi teman yang setia selain Allah, RasulNya dan orang-orang yang beriman.
Dan Allah Maha Mengetahui apa yang kamu kerjakan.
QS, At Taubah 9:16

Hai orang-orang yang beriman, jadikanlah sabar dan shalat sebagai penolongmu, sesungguhnya Allah beserta orang-orang yang sabar.

Dan janganlah kamu mengatakan terhadap orang-orang yang gugur di jalan Allah, (bahawa mereka itu) mati; bahkan (sebenarnya) mereka itu hidup, tetapi kamu tidak menyedarinya.

Dan sungguh akan Kami berikan cubaan kepadamu, dengan sedikit ketakutan, kelaparan, kekurangan harta, jiwa dan buah-buahan.

Dan berikanlah berita gembira kepada orang-orang yang sabar.
(yaitu) orang-orang yang apabila ditimpa musibah, mereka mengucapkan: “Inna lillaahi wa innaa ilaihi raaji’uun”.

Mereka itulah yang mendapat keberkatan yang sempurna dan rahmat dari Tuhan mereka dan mereka itulah orang-orang yang mendapat petunjuk.
QS, Al Baqarah 2:153-157

Dan ketahuilah, bahwa hartamu dan anak-anakmu itu hanyalah sebagai cubaan dan sesungguhnya di sisi Allah-lah pahala yang besar.
QS, Al Anfaal 8:28

Dan Kami tidak mengutus rasul-rasul sebelummu, melainkan mereka sungguh memakan makanan dan berjalan di pasar-pasar.
Dan kami jadikan sebahagian kamu cubaan bagi sebahagian yang lain.
Mahukah kamu bersabar?;
dan adalah Tuhanmu maha Melihat.
QS, Al Furqaan 25:20

Tiap-tiap yang berjiwa akan merasakan mati. Kami akan menguji kamu dengan keburukan dan kebaikan sebagai cobaan (yang sebenar-benarnya). Dan hanya kepada Kamilah kamu dikembalikan.
QS, Al Anbiyaa’ 21:35

Dan sesungguhnya Tuhanmu (pelindung) bagi orang-orang yang berhijrah sesudah menderita cubaan, kemudian mereka berjihad dan sabar; sesungguhnya Tuhanmu sesudah itu benar-benar Maha Pengampun lagi Maha Penyayang.
(Ingatlah) suatu hari (ketika) tiap-tiap diri datang untuk membela dirinya sendiri dan bagi tiap-tiap diri disempurnakan (balasan) apa yang telah dikerjakannya, sedangkan mereka tidak dianiaya (dirugikan).
QS, An Nahl 16:110-111

Dan sesungguhnya di antara kami ada orang-orang yang taat dan ada (pula) orang-orang yang menyimpang dari kebenaran.

Barangsiapa yang yang taat, maka mereka itu benar-benar telah memilih jalan yang lurus.

Adapun orang-orang yang menyimpang dari kebenaran, maka mereka menjadi kayu api bagi neraka Jahannam.

Dan bahwasanya: jikalau mereka tetap berjalan lurus di atas jalan itu (agama Islam), benar-benar Kami akan memberi minum kepada mereka air yang segar (rezeki yang banyak).

Untuk Kami beri cubaan kepada mereka padanya.

Dan barangsiapa yang berpaling dari peringatan Tuhannya, niscaya akan dimasukkan-Nya ke dalam azab yang amat berat.

Dan sesungguhnya masjid-masjid itu adalah kepunyaan Allah.
Maka janganlah kamu menyembah seseorangpun di dalamnya di samping (menyembah) Allah.

QS, Al Jin 72:14-18

Dan Kami tidak mengutus sebelum kamu seorang rasul pun dan tidak (pula) seorang nabi, melainkan apabila ia mempunyai sesuatu keinginan, syaitan pun memasukkan godaan-godaan terhadap keinginan itu, Allah menghilangkan apa yang dimasukkan oleh syaitan itu, dan Allah menguatkan ayat-ayat- Nya.
Dan Allah Maha Mengetahui lagi Maha Bijaksana,

agar Dia menjadikan apa yang dimasukkan oleh syaitan itu, sebagai cubaan bagi orang-orang yang di dalam hatinya ada penyakit dan yang kasar hatinya.

Dan sesungguhnya orang-orang yang zalim itu, benar-benar dalam permusuhan yang sangat,
dan agar orang-orang yang telah diberi ilmu, meyakini bahawasanya Al Quran itulah yang hak dari Tuhan-mu lalu mereka beriman dan tunduk hati mereka kepadanya dan sesungguhnya Allah adalah Pemberi Petunjuk bagi orang-orang yang beriman kepada jalan yang lurus.
QS, Al Hajj 22:52-54

Dan tidaklah mereka (orang-orang munafik) memperhatikan bahwa mereka diuji sekali atau dua kali setiap tahun, dan mereka tidak (juga) bertaubat dan tidak (pula) mengambil pelajaran?
QS, At Taubah 9:126

Maka apabila manusia ditimpa bahaya ia menyeru Kami, kemudian apabila Kami berikan kepadanya nikmat dari Kami ia berkata:
“Sesungguhnya aku diberi nikmat itu hanyalah karena kepintaranku.”
Sebenarnya itu adalah ujian, tetapi kebanyakan mereka itu tidak mengetahui.

Sungguh orang-orang yang sebelum mereka (juga) telah mengatakan itu pula, maka tiadalah berguna bagi mereka apa yang dahulu mereka usahakan.
QS, Az Zumar 39:49-50

Adapun manusia apabila Tuhannya mengujinya lalu dia dimuliakan-Nya dan diberi-Nya kesenangan, maka dia akan berkata:
“Tuhanku telah memuliakanku.”

Adapun bila Tuhannya mengujinya lalu membatasi rezekinya maka dia berkata:
“Tuhanku menghinakanku”.

Sekali-kali tidak (demikian), sebenarnya kamu tidak memuliakan anak yatim
dan kamu tidak saling mengajak memberi makan orang miskin,
dan kamu memakan harta pusaka dengan cara mencampur-baurkan (yang halal dan yang bathil),
dan kamu mencintai harta benda dengan kecintaan yang berlebihan.
QS, Al Fajr 89:15-20


Air Mata Anda Mampu Menjana Eletrik

Tak sah dalam kehidupan kita, air mata akan keluar. Tidak kiralah sama ada ia air mata ketawa, kesedihan atau keinsafan. Malah, ia dikatakan mengandungi unsur magis dalam filem magis seperti siri Harry Potter.

Tetapi, apakah kita tahu air mata sebenarnya boleh menghasilkan tenaga elektrik? Ini bukan dongengan, ya. Ini berdasarkan satu kajian yang dibuat oleh Institut Bernal, Universiti Limerick pada tahun 2017.

Berdasarkan kertas kajian yang dibentangkan, salah seorang penyelidik iaitu Aimee Stapleton mendapati air mata penuh dengan kristal lisosom. Bahan ini banyak didapati dari putih telur burung hinggalah air liur dan susu haiwan mamalia.

Kristal-kristal ini boleh menjana tenaga elektrik jika diletakkan di bawah tekanan. Ciri ini yang dipanggil piezoelektrik yang mempunyai persamaan dengan bahan lain seperti kuartza. Ia berfungsi dengan menukar tenaga mekanikal kepada tenaga elektrik dan sebaliknya.

Menurut Stapleton, walaupun bahan yang berunsur piezoelektrik banyak didapati di persekitaran kita, keupayaan menjana elektrik dari protein sebegini masih tidak diketahui.

Untuk mengetahui bagaimana tenaga elektrik boleh dihasilkan daripada kristal sebegini, boleh lihat video ini:

Tambahnya, memandangkan lisosom merupakan bahan berasaskan biologi, ia bersifat bukan toksik. Ini sekaligus membolehkan ia diaplikasikan dalam banyak perkara seperti penyalut elektroaktif dan anti-mikrob untuk implan-implan perubatan.

Bahan-bahan piezoelektrik banyak digunakan dalam peralatan elektronik seperti mesin imej ultrabunyi dan sonar lautan dalam. Malangnya, kebanyakan bahan ini mengandungi unsur toksik seperti plumbum.

Sebaliknya, kristal lisosom dianggap sesuai digunakan kerana bukan bersifat toksik. Dengan penemuan kristal itu dalam air mata manusia, ia boleh membawa kepada inovasi bagaimana ia boleh dihasilkan.

Penemuan kristal lisosom ini juga turut membuka banyak kemungkinan penghasilan tenaga alternatif menggunakan bahan bio bukan toksik. Dari situ, ia boleh diaplikasikan untuk peralatan elektronik bio-perubatan yang fleksibel.

RUJUKAN:

Galeon, Dom. (2017). Your Tears Can Produce Electricity, A New Study Shows. Futurism. https://futurism.com/your-tears-can-produce-electricity-a-new-study-shows


Kisah Jepun Menjaga Kebudayaan Bangsa Mereka

Naruhito baru saja ditabalkan sebagai Maharaja Jepun ke-126 dalam istiadat pertabalan atau “Sokuirei” (即位礼) yang disaksikan oleh Ketua Negara dan wakil dari hampir semua negara di dunia termasuk YDPA Malaysia.

Eh, bukan 1 Mei lepas Naruhito dah ditabalkan sebagai maharaja ke? Yang tu ialah istiadat pemasyhuran, atau “Senso” (践祚). Ada beza antara pemasyhuran dan pertabalan, even kat Malaysia pun. Tapi selalu orang tak ambil kisah.

Kat Jepun pun ada yang kritik istiadat pertabalan, kata semua ni tak perlu lah, habiskan duit rakyat lah, terutamanya Parti Komunis Jepun (di Jepun komunis adalah legal dan boleh jadi ahli parlimen). Tapi majoriti masih menghargai istiadat sebegini sebagai peluang untuk mempamerkan unsur-unsur tradisi yang dibanggakan oleh orang Jepun.

Kat istiadat macam ni je boleh nampak Maharaja dan Maharani mengenakan pakaian adat yang paling formal dalam budaya tradisi Jepun iaitu “sokutai” (束帯 – untuk lelaki) dan “jūnihitoe” (十二単 – untuk perempuan). Orang luar lebih kenal kimono, tapi kimono yang kita nampak hari ini kira pakaian yang agak moden, hanya dipopularkan bermula era Edo (1603-1868). Sokutai dan jūnihitoe pula dipakai oleh golongan bangsawan pada era Nara (710-794) dan Heian (794-1185), dengan kata lain, ada lebih 1,300 tahun sejarah.

Walaupun sejarahnya lebih 1,300 tahun, tapi hari ini masih boleh nampak orang Jepun pakai. Cuma selalunya orang pakai untuk kahwin saja. Gila nak pakai hari-hari, yang perempuan punya jūnihitoe pun ada 12 lapis, berat 20 kg.

Yang menariknya, sokutai dan junihitoe sebenarnya berasal dari China. Nama lain bagi jūnihitoe ialah “karaginumo” (唐衣裳). “Kara” merujuk kepada “Karakuni” (唐国), nama lain kepada China, atau lebih spesifiknya China pada Dinasti Tang (唐).

China semasa Dinasti Tang (618-907) ialah superpower di rantau Asia Timur, macam UK pada abad ke-19 atau US pada abad ke-20. Jadi Jepun pun nak belajar budayanya untuk tujuan “modernization”, macam hari ini semua negara nak belajar UK/US untuk jadi “maju”. Jadi pada tahun 646, kerajaan Jepun melancarkan “Pembaharuan Taika” untuk belajar budaya China, dari sistem politik, undang-undang, tulisan, pakaian hingga ke seni bina.

Layout bandar Kyoto, ibu negara lama Jepun yang dibina pada era Heian pun ikut sebiji ibu negara Tang iaitu Chang’an (長安) dan Luoyang (洛陽). Sebab tu nama bahagian barat Kyoto dikenali sebagai Chōan (長安), bahagian timur dikenali sebagai Rakuyō (洛陽). Sampai orang kata, kalau nak lihat macam mana rupanya China pada era Tang, pergilah Kyoto.

Tapi tiru punya tiru orang Jepun pun masih humble. Pakaian adat bagi Maharaja dan bangsawan hanya ambil dari reka bentuk pakaian orang awam bernama “yuanlingpao” (圓領袍), bukan jubah yang bernaga tu. Terserlah sifat orang Jepun yang suka “simplicity” dan tak suka benda yang terlalu “grand”, walhal golongan diraja.

Selepas Tang terjebak dengan perang saudara dan jadi lemah, Jepun mula rasa tak perlu lagi nak meniru China. Selepas tahun 839, Jepun tidak lagi hantar duta ke China (遣唐使 / “Kentōshi”), maka pengaruh China ke atas Jepun pun terhenti pada era Tang.

Kemudian baru orang Jepun secara perlahan-perlahan “men-Jepun-kan” budaya China. Tulisan Cina (Kanji) diringkaskan untuk menghasilkan sistem tulisan Jepun (Kana). Pakaian asal China diubahsuai jadi kimono.

Selain Jepun, budaya Korea dan Vietnam juga menerima pengaruh China. Kalau Jepun lebih dipengaruhi oleh China pada Dinasti Tang, Vietnam lebih dipengaruhi oleh Dinasti Song (960-1279), Korea pada era Joseon (1392-1897) pula lebih dipengaruhi oleh Dinasti Ming (1368-1644).

Yang ironinya, kat China hari ini dah tak nampak apa-apa warisan Tang, Song atau Ming. Dinasti terakhir China ialah Qing (1644-1911) yang pemerintahnya berasal dari etnik Manchu (Tang, Song dan Ming ialah dinasti etnik Han). Samfu dan Cheongsam yang dianggap sebagai pakaian tradisional orang Cina sebenarnya ialah pakaian orang zaman Qing. Secara jujurnya, nilai estetikanya tak boleh lawan pakaian orang Han.

Lepas Qing tumbang, datang pula republikan dan komunis yang langsung tak minat dengan budaya tradisional. Maka wujudlah fenomena aneh di mana tradisi pupus di negara asal tapi terpelihara di luar. Nak tengok budaya Tang, pergi Jepun, nak tengok budaya Ming, pergi Korea. China? Hanya “China” atas nama tapi kosong dari segi jiwa dan budaya.

Bangsa yang hebat ialah bangsa yang mampu jaga tradisinya, apatah lagi untuk masa lebih 1,300 tahun. Itu yang sepatutnya kita belajar dari Jepun.


Tasmanian Devil Beranak Di Australia Dalam Tempoh 3,000 Tahun

Baru-baru ini, aktivis pemuliharaan haiwan liar Australia bergembira apabila seekor Tasmanian devil berjaya melahirkan tujuh ekor anak di Taman Negara Barrington Tops di New South Wales. Kelahiran ini merupakan yang pertama disaksikan di tanah besar Australia sejak 3,000 tahun yang lalu.

Haiwan ini merupakan sebahagian daripada projek perintis untuk mengembalikan Tasmanian devil ke habitat semulajadinya di tanah besar Australia. Pada tahun lepas, 26 ekor spesies haiwan itu termasuk tujuh devil betina diperkenalkan di Barrington Tops yang berkeluasan 988 ekar. Usaha pemuliharaan spesies Tasmanian devil membabitkan beberapa pihak iaitu Aussie Ark, Re:wild dan WildArk.

Program pemuliharaan Tasmanian devil bukan saja untuk memeliharanya daripada an.ca.man kepupusan tetapi untuk memastikan populasi kucing liar dan musang daripada bertambah. Tasmanian devil kini hanya boleh dilihat di Tasmania selepas ia diburu sehingga pupus di tanah besar Australia. Kepupusan ini didorong oleh pemburu Aboriginal yang bersaing dengan dingo yang memburu secara berkumpulan.

Dan terkini mengikut data Aussie Ark, populasi haiwan itu turut dian.ca.m oleh penyakit kanser muka yang mengakibatkan 90% spesies haiwan berkenaan ma.ti. Walaupun Tasmanian devil sudah boleh beradaptasi dengan se.ra.ngan penyakit itu, ia masih lagi berdepan an.ca.man kepupusan. Mengikut Senarai Merah Pertubuhan Bangsa Bersatu (PBB), ia disenaraikan sebagai haiwan yang hampir pupus dengan 25,000 ekor spesies ini masih wujud hari ini.

Tujuh ekor anak devil ini dilahirkan selepas ibu mereka mengandung selama tiga mi3nggu. Kesemua anak devil ini kemudiannya akan diletakkan dalam kantung ibu mereka dengan tumbesaran anak-anak haiwan ini akan dipantau oleh aktivis. Menurut Presiden Aussie Ark, Tim Faulkner, ia dilihat satu permulaan baik kepada projek ini dan diharap dapat membuka jalan kepada Tasmanian devil kembali berkeliaran di tanah besar Australia.

RUJUKAN:

Dvorsky, G. (2021). For the First Time in Millennia, Tasmanian Devils Have Given Birth in Australia. Gizmodo.


Apabila Padang Pasir Australia Dihujani Ikan

Australia walaupun dilihat seperti pulau yang besar, namun ia sebenarnya sebuah benua yang mempunyai plat tektonik sendiri, mempunyai padang pasir di tengah Australia, mempunyai habitat haiwan dan tumbuhan yang berbeza dalam satu negara, malah mempunyai 4 musim tersendiri. Australia juga mempunyai iklim yang agak aneh dan di luar jangkaan bagi warga negara kanggaru ini. Iklim aneh itu ialah hujan ikan.

Ya, anda tak salah baca. Hujan ikan. Pada 21 Februari 2023, kota Lajamanu yang terletak di utara Padang Pasir Tanami, wilayah Northern Territory mengalami fenomena hujan ikan setelah 2 hari hujan lebat. Menurut salah satu warga Lajamanu bernama Andrew Johnson Japanangka, pada mulanya guruh bergendang di langit, apabila hujan mula turun, ikan-ikan mula turun menghempas bumbung rumah, seolah-olah Tuhan memberikan rezeki berupa ikan.

Fenomena hujan ikan juga pernah berlaku beberapa tahun lepas. Contohnya kota Yowah di wilayah Queensland pada tahaun 2020 dan kota Winton di Queensland juga alami hujan ikan pada tahun 2016. Walauapun fenomena hujan ikan dianggap aneh bagi kita, tetapi bukan hujan ikan saja yang pertama melanda negara kanggaru ini. Contohnya negara Mexico, persisiran pantai kota Tampico mengalaami hujan ikan.

Apa yang menjadikan fenomena hujan ikan ini berlaku? Adakah ini tanda yang ingin disampaikan dari Tuhan, sama ada pemberian rezeki atau menurunkan bala kepada mereka yang berdosa? Persoalaan-persoalan ini akan kita kupas di perenggan seterusnya.

Sejarah fenomena aneh ini bermula pada abad pertama Masihi, mengikut catatan rekod dunia. Sejarawan Rom bernama Pliny the Elder pernah merekodkan bahawa ibu kota Rom pernah mengalami hujan ikan dan katak. Pada abad ke-3 Masihi, pakar bahasa Yunani bernama Athenaeus pernah mencatatkan bahawa kota Paeonia dan Dardania pernah mengalami hujan katak, sehingga penghuni terpaksa keluar dari rumah kerana kebingitan suara katak.

Fenomena hujan aneh pada abad ke-19 Masihi adalah fenomena yang dahsyat pernah berlaku. Pada tahun 1840, Itali mengalami hujan benih pokok Judas yang hanya ditemui di Afrika Tengah. Pada tahun 1857 pula, hujan kristal gula melanda di Lake County yang terletak di California, AS. Hujan kacang hazaelnut melanda kota Dublin di Ireland pada tahun 1867, hujan kerang melanda kota Paderborn di Jerman pada tahun 1892, dan hujan obor-obor melanda di England pada tahun 1894. Paling gila, perkamapungan Meschera di Rusia mengalami hujan syiling pada tahun 1940!

Adakah penjelasan sains mampu buktikan hujan-hujan yang aneh ini? Buat masa ini saintis masih garu kepala akan fenomena yang amat aneh ini. Bagaimana ikan, katak, kekacang, kerang, obor-obor, dan syiling menghujani semasa ribut taufan masih saintis berfikir panjang untuk menyelesaikannya. Tapi, hipotesis dan andaian harus dikemukakan agar saintis dapat rujuk semula apabila fenomena ini dapat dibongkar.

Andaian pertama dan amat logik ialah kehadiran angin ribut taufan yang amat kuat sehingga mampu mengangkat segala macam benda berada di permukaan Bumi. Kalau ribut taufan melanda lautan, hidupan dalam laut akan diangkat keluar jika anginnya menembusi ke laut. Maka, terjadinya hujan ikan dan hidupan lain seperti obor-obor dii kot berdekatan lautan apabila air hujan menitis.

Hujan katak dan bermacam jenis benda menghujani sesuatu kota juga mengalami keadaan yang sama iaitu ribut taufan mengangkat dan membawa segala benda. Terdapat juga andaian lain seperti letusan gunung berapi mengakibatkan hujan aneh melanda. Ramai golongan juga percaya hujan ikan, katak, dan benda lain adalah perbuatan roh jahat mengusik penghuni kota.

Alam kehidupan ni sangat menarik. Sebab tu kami terbitkan BIOLOGIA yang bercerita macam-macam pasal haiwan. Jom beli di Shopee: https://bit.ly/biologiashopee

RUJUKAN:

Sahir. 21 February 2023. Raining Fish Reported Near the Australian Desert. Ancient Origins.

Holloway, April. 12 September 2015. The Strange and Unexplained Phenomenon of Raining Stones. Ancient Origins.

Holloway, April. 7 October 2017. Raining Cats and Dogs? No, Just Fish. Ancient Origins.


Bagaimana Umat Islam Russia Berhari Raya?

Selepas sebulan berpuasa, umat Islam di seluruh dunia menyambut kedatangan Aidilfitri. Mungkin dalam masa dua tahun ini, sambutan hari raya tidak meriah. Memang benar, COVID-19 telah membenamkan semangat hari raya.

Namun rezeki ukhwah selama ini tidak boleh dilupakan. Aidilfitri melambangkan suatu kemenangan. Mana mungkin kemenangan disambut dengan suram. Agama Islam tidak membenarkan sesiapa berpuasa pada hari pertama (Rafiudin, 2019).

Itu sudah cukup menjadi bukti yang ia mesti meriah (dengan cara tersendiri).

Rusia menyambut Aidilfitri dengan keunikan budaya. Islam merupakan agama persekutuan di Rusia. Sehingga tahun 2018, negara ini dikurniakan 25 juta umat Islam yang banyak menetap di Moscow, Kaukasia dan Rusia Tengah.

Sebahagian daripada jumlah ini pula adalah golongan imigran yang bukan warganegara. Dan semestinya semua menyambut Aidilfitri… meskipun ada yang tidak berpuasa langsung (akan dijelaskan kenapa).

Kalau di Rusia, Hari Raya Aidilfitri dipanggil Uraza Bayram yang diiktiraf sebagai cuti rasmi dalam 19 republik (TASS, 2019). Kalau di Moscow atau Saint Petersburg misalnya, sudah menjadi kebiasaan yang umat Islam akan mengambil cuti pada hari pertama dan kedua.

Pihak syarikat dan sekolah mengambil cakna tentang Aidilfitri, kerana Vladimir Putin sendiri akan membuat ucapan sebagai lafaz tahniah:

“Berakhirnya bulan Ramadan yang suci. Sambutan berbuka puasa (hari ini) membawa makna kerohanian yang istimewa. Penyucian moral dan penyempurnaan diri memberi (umat Islam) kebahagiaan kerana pengalaman yang tidak ternilai. Berzaman-zaman, (hari ini) bukan sahaja perlu disambut dengan amal ibadat, tetapi juga dengan mengambil perhatian tentang semua orang yang memerlukan pertolongan.” – Putin, 2020.

Makanan Aidilfitri Rusia

Jumlah 25 juta umat Islam tidak memberi gambaran meluas tentang amalan Aidilfitri di Rusia. Ia hanya sebuah angka tanpa makna. Rusia mempunyai kepelbagaian bangsa, meskipun satu agama.

Islam misalnya dianuti etnik Adyghe, Balkar, Bashkir, Chechnya, Cherkess, Dagestani, Ingush, Karachay, Karbadin dan Tatar… tidak lupa juga Crimea. Pengaruh Rusia daripada zaman imperialisme dan komunisme turut membawa budaya luar (dulu satu negara), iaitu Karakalpak, Kazakh, Kyrgyz, Tajik, Uzbek dan sebagainya.

Terlalu banyak etnik mewarnai satu identiti kebangsaan, iaitu Rusia. Malah etnik Rusia sendiri ramai saja beragama Islam.

Semua etnik ini beriman pada kewajiban halal dalam bab makanan. Maka menjelang saja Aidilfitri, macam-macam makanan akan dihidangkan di atas meja mereka. Kambing akan diborong habis. Siapa yang lambat memang meloponglah.

Sebelum Ramadan lagi, mereka akan menyimpan duit sebagai persediaan kenaikan harga. Pengusaha ternakan pun akan berhempas-pulas untuk memastikan semua permintaan dibekalkan. Cuma tidak pasti jika ada kes kambing hidup disumbat dalam kereta Volga, macam kes lembu demikian hari.

Kalau di Tatarstan, umat Islam akan membuat lempeng khas sebelum bersolat Aidilfitri. Sejadah setia menutup badan mereka, kerana pihak masjid takkan mungkin ada sejadah yang cukup.

Selepas menunaikan Solat Sunat Aidilfitri, umat Islam akan mengunjungi ahli keluarga yang lebih tua. Tetapi ramai yang sudah balik kampung.

Jadi mereka akan meluangkan masa dengan jiran tetangga terlebih dahulu, kalau tidak keluar kawasan untuk menziarahi keluarga jauh. Waktu inilah budak-budak paling suka.

Ramai dalam kalangan anak kecil akan pergi rumah ke rumah… tetapi bukan untuk kutip duit raya.

Sebaliknya, mereka mengIslamkan budaya Krismas. Anak-anak Kristian akan menyanyikan lagu Krismas di depan pintu. Anak-anak Islam pula akan membaca surah-surah pendek. Tuan rumah perlu memberi mereka gula-gula atau apa-apa manisan (jangan buat macam Mr Bean).

Kalau di Dagestan, Aidilfitri dan Aidiladha selalunya akan ada telur yang dicat macam-macam warna. Ini mungkin daripada budaya Easter. Tetapi bak kata umat Islam sana, “tetapi Tuhan macam biasa satu dan tunggal.”

Sama macam Malaysia, umat Islam Rusia akan mengenakan pakaian baru. Wanita biasanya akan pakai warna cerah dan bersulam dengan manik seolah-olah berkahwin semula (Russia Islamic World, 2019).

Apa yang jelas di sini ialah ukhwah. Inilah kekayaan sebenar dalam Aidilfitri Rusia. Cuba bayangkan kalau satu lorong rumah didiami 10 etnik berbeza. Dan setiap keluarga berkongsi juadah antara satu sama lain.

Orang yang terlepas puasa (ada yang sengaja) pun takkan mungkin dapat ganti pada bulan Syawal kalau pertukaran juadah dibuat secara berterusan. Bercakap pasal tidak berpuasa, semua kena tahu yang waktu solat Rusia kadang sangat eks.trim.

Kalau di Moscow, azan Subuh berkumandang pada pukul 2:23 pagi, menandakan waktu puasa bermula sampailah 8:26 malam (waktu Maghrib).

Mereka akan ganti ketika musim salji, kerana subuh pukul 6:40 pagi. Maghrib pula 4:02 petang. Bagi umat Islam Malaysia, ini mungkin pelik… tetapi sudah biasa di sana. Entahnya orang Malaysia pun ikut cara ini kalau duduk sana.

RUJUKAN

Rafiudin, M.Y. (2019, Jun 9). Aidilfitri syukuri kemenangan, erat silaturahim. Berita Harian.

Russia Islamic World. (2019, Jun 5). Eid al-Fitr in Russia: how it was celebrated.

TASS. (2019, Jun 4). Russian Muslims celebrate Eid al-Fitr marking the end of Ramadan.


Kangkung Haram Ditanam Di Amerika Syarikat?

Siapa antara korang pernah nampak atau makan kangkung ni? Kalau tak pernah makan, pergi restoran sekarang dan order lauk kangkung! Kalau korang tak suka makan sayur, apa boleh buat, tak dapat merasa nikmat makan kangkung!

Kangkung atau water spinach (Ipomoea aquatica) ialah sayur yang tumbuh meliar di Asia Tenggara, Asia Timur (China), dan Asia Selatan (India). Tumbuhan ni banyak membiak di kawasan berair dan tanah lembap. Korang pergi je tepi sungai atau kawasan berlopak, biasanya banyak kangkung liar di sana.

Kangkung menjadi salah satu sayur-sayuran yang sedap apabila ditumis. Kita biasa memasaknya sebagai lauk kangkung belacan. Di Indonesia, mereka menyajikan mie kangkung. Orang Filipina pula menyajikan sejenis lauk bernama adobong kangkong, iaitu kangkung masak kicap. Orang Thailand juga macam kita, tumis kangkung dan menjadi sajian bernama phak bung fai daeng.

Pokoknya, kangkung begitu popular sebagai sayur bertumis dalam kalangan warga Asia. Tapi, sayur ini haram ditanam di negara Uncle Sam iaitu Amerika Syarikat (AS). Apa kangkung ni dah buat sampai AS tak nak sayur ini ditanam?

Menurut jabatan United States Department of Agriculture (USDA), kangkung ialah sejenis ‘invasive species’, atau spesis perosak kepada ekosistem tempatan. Kerana sifat kangkung yang laju membiak, tumbuhan tempatan di AS sukar bersaing dan banyak spesis tumbuhan sana mati. Jadi, demi mengawal pertumbuhan kangkung di AS, jabatan ini mengisytiharkan pengharaman menanam kangkung. Macam kangkung kena ‘ban’ masuk ke AS.

Walau bagaimanapun, kalau ada warga AS nak juga tanam kangkung, kena meminta kebenaran dan dapatkan permit dari USDA. Kalau kedapatan warga AS yang menanam kangkung tanpa permit, tindakan tataterbit akan dikenakan oleh kerajaan.

Walaupun USDA mengharamkan tanaman kangkung, pasar-pasar Asia di AS yang menjual barangan dari Asia selamba saja jual kangkung yang diimport dari peladang-peladang yang mengusahakan sayuran ini. Warga AS juga ramai menanam kangkung di tepi rumah kerana suka jadikannya sebagai lauk sayur bertumis. Secara tak lansung, warga AS jatuh cinta dengan sayur dari Asia!


Pengurusan Baitulmal Dibawah Pemerintahan Umar Abdul Aziz

Nama Khalifah Umar bin Abdul Aziz ini bukanlah suatu yang asing bagi mereka yang sering mengikuti siri tokoh-tokoh yang berpengaruh didalam Islam. Perwatakannya yang warak, zuhud dan bersederhana ketika memimpin daulah Umayyah selama dua tahun lima bulan telah meletakkan diri beliau sebagai seorang pemimpin yang banyak jasanya dan diera pemerintahannya jugalah dikatakan diantara yang terbaik.

Beliau dilahirkan pada 56H 675M. Keperibadian yang luhur ditonjolkan beliau menyebabkan beliau diberi beberapa gelaran seperti Al-Imam, Al-Hafiz, Al-Mujtahid, Al-Zahid, Al-Abid, Al-Rasyid dan lain lagi. Menurut Al-Zahabi, segala gelaran yang menyertai sebutan namanya adalah menepati ciri-ciri yang melingkungi kehidupan peribadi dan kepimpinan yang dibawa oleh Abu Hafaz Al- Madani Al-Misri Umar Abdul Aziz.

Pengurusan Baitul Mal yang menjadi sumber dana utama pada ketika itu telah dimaksimumkan fungsinya sebaik mungkin di bawah pemerintahan khalifah Umar Abdul Aziz. Disana terdapat beberapa faktor yang mendorong kepada pertumbuhan ekonomi yang positif dan berimpak.

Hal ini dapat dilihat apabila rakyat dibawah pemerintahan beliau dapat hidup denga naman malah beliau sendiri disayangi oleh rakyat jelata. Beberapa inisiatif telah digagaskan dalam usaha memastikan Baitul Mal dapat dimaksimumkan fungsinya. Langkah tersebut termasuklah penciptaan iklim sihat untuk pertumbuhan ekonomi.

Sikap khalifah-khalifah sebelum Khalifah Umar bin Abdul Aziz telah banyak membebankan rakyat sehingga ia telah menjadikan rakyat yang kaya terus bertambah kaya dan rakyat yang miskin bertambah miskin. Antara perkara yang dilakukan oleh Khalifah Umar bin Abdul Aziz dengan melarang gabenor-gabenor dan kakitangan kerajaan melakukan monopoli terhadap kekayaan dan aset negara.

Selain itu, beliau juga melarang gabenor-gabenor dan kakitangan kerajaan merampas dan menyita kekayaan secara zalim.Malah barang yang dirampas dahulunya disuruh untuk dikembalikan semula dan kalau tidak jumpa pemiliknya dimasukkan kedalam bendahara negara.

Selain itu, Khalifah Umar bin Abdul Aziz juga membina prasarana berbentuk  infrastruktur dan kemudahan  seperti jambatan, menyediakan pengangkutan awam, menggali beberapa perigi, membina jalan raya dan menggali tanah untuk membina sungai.

Semasa membina infrastruktur-infrastruktur ini Khalifah Umar bin Abdul Aziz menggarahkan ia dibina tanpa memungut peruntukan daripada sesiapapun. Arahan tersebut dikeluarkan oleh beliau supaya gabenor-gabenor dan kakitangan kerajaan tidak mengambil tindakan atau menggambil kesempatan kepada rakyat dengan memungut cukai dan sebagainya.

Tindakan Khalifah Umar bin Abdul Aziz ini secara tidak langsung telah membuatkan rakyatnya menceburi bidang perniagaan dan perdagangan. Peningkatan hasil perniagaan dan perdagangan ini.Hal ini secara tidak langsung telah mendorong kepada peningkatan jumlah pembayaran zakat dan usyur yang mana pada akhirnya meningkatkan dana di Baitul Mal.

Dalam usaha memantapkan Baitul Mal yang terdiri daripada 5 sumber utama iaitu zakat, ufti, kharaaj, ‘usyur dan seperlima daripada ghanimah dan fa’ie., sikap serta muamalah yang baik dari sang pemimpin iaitu Khalifah Umar telah mendorong ramai dari golongan kafir zimmi yang memeluk Islam.Situasi ini secara tidak langsung telah menyebabkan berlaku peningkatan dalam pembayaran zakat dan seterusnya dana dalam Baitul Mal.

Ramainya kafir zimmi yang memeluk Islam pada zaman Khalifah Umar bin Abdul Aziz menyebabkan berlakunya pertambahan pembayar-pembayar zakat. Hal ini berlaku kerana kafir zimmi terdiri daripada golongan yang kaya. Mereka juga mampu mengeluarkan zakat harta kerana mereka memiliki perusahaan yang melibatkan sektor perniagaan dan perdagangan.

Larangan penjualan tanah yang terikat dengan cukai tanah juga menyebabkan kharaaj meningkat. Larangan terhadap penjualan tanah tersebut juga merupakan perintah yang dikeluarkan oleh Khalifah Umar bin Abdul Aziz berdasarkan syariat. Selain daripada larangan tersebut, Khalifah Umar bin Abdul Aziz juga telah membina sistem perparitan dan jalan untuk memudahkan para petani mengairi tanaman dan membawa keluar hasil tanaman untuk dieksport

Tidak hanya itu, Khalifah turut merangsang dan merancakkan sektor perniagaan dengan menghapuskan cukai yang diwajar dikenakan dan mendorong kepada permintaan hasil pertanian menurun.Menerusi penghapusan cukai telah membuatkan permintaan terhadap barang tersebut meningkat dan akhirnya membuatkan perniagaan semakin laris.

Malah dengan arahan supaya para pembesar membina kemudahan rumah tumpangan untuk para pedagang dan peniaga juga secara tidak langsung memberikan jaminan keselesaan dan keselamatan bagi mereka yang menceburi bidang perdagangan dan perniagaan.Disamping itu, dibawah pemerintahan beliau yang singkat itu juga turut dimanfaatkan dengan menguruskan dan menggalakkan agar tanah-tanah terbiar yang dikenali sebagai himaa dikerjakan dalam sektor pertanian.

Hal ini membolehkan sumber pertanian negara meningkat. Khalifah Umar bin Abdul Aziz juga mengalakkan rakyatnya meneroka tanah baru yang tidak mempunyai pemilik. Selain itu, tanah yang diambil daripada gabenor sebelumnya yang telah ditinggalkan, tidak diketahui pemilik atau warisnya, diusahakan oleh Khalifah Umar bin Abdul Aziz. Hasil daripada tanaman tanah yang diusahakan tersebut diserahkan kepada Baitumal.

RUJUKAN:

1. Berahim@Ibrahim, A. Z. (2005). OMAR IBN ’ABDUL ’AZIZ, KHALIFAH PEMERINTAHAN BANI UMAIYAH YANG BERTARAF MUJADDID. Journal of Al-Tamaddun, 1(1), 91–136. Retrieved from https://ejournal.um.edu.my/index.php/JAT/article/view/7881

2. Mohd Nor, R. (2013). “Pengurusan Baitulmal Era Pemerintahan Khalifah Umar bin Abdul Aziz.” Journal of Al-Tamaddun 8: 81-88.

Mohamad Fikri Bin Mohd Bakri
Mahasiswa Jabatan Sejarah dan Tamadun Islam UM


Kisah Benar Yang Mengilhamkan Filem ‘Scream’

Mereka yang membesar pada era 90-an pasti pernah menonton filem “Scream” yang ditayangkan sekitar tahun 1996/1997. Filem unik yang mengubah lanskap filem thriller dan seram menggabungkan unsur black comedy dan puzzle memberikan kelainan buat peminat filem genre ini ketika itu.

Secara ringkasnya “Scream” menceritakan kisah seorang pelajar sekolah tinggi yang menjadi sasaran seorang pembVnVh misteri bertopeng dan berkostum digelar Ghostface. Namun tahukah anda, filem ini diadaptasi daripada kisah pembVnVhan sebenar? Apa yang akan dipaparkan kepada anda, adalah kisah “The Gainesville Ripper” yang pernah menggemparkan Amerika Syarikat awal 90-an dahulu dengan watak utamanya, Danny Rolling.

Danny Rolling dilahirkan pada tahun 1954 di sebuah pekan kecil Shreveport, Louisiana. Ibunya, Claudia berusia 19 tahun pada ketika itu, berkahwin dengan bapanya, James seorang pegawai polis yang merupakan veteran Perang Korea yang mengalami PTSD (post-traum4tic stress disorder) dan juga mewarisi masalah mental.

Hilang kewarasan, kawalan dan bertindak ganas, James seringkali bertengkar dengan Claudia sehingga menyebabkan Danny dan adiknya Kevin terkesan dengan perbuatan ibu dan bapa mereka. Mereka berdua menjadi tempat luahan kata-kata kesat dan tidak kurang juga serangan fizikal ke atas mereka ketika mereka membesar.

Danny cuba mengubah suasana ganas yang menghantui hidupnya dengan melibatkan diri dalam bidang seni dan muzik, bertemankan sebuah gitar sebagai hadiah yang diterima ketika Krismas pada usia 15 tahun yang dianggapnya sebagai “kenangan terindah zaman remajanya”. Danny juga pernah beberapa kali cuba untuk membVnVh diri sebagai jalan penyelesaian kepada masalahnya, namun gagal.

PERMULAAN KEPADA R0MP4KAN BERSENJATA DAN KELUAR MASUK PENJARA

Selepas dibuang daripada Tentera Udara US pada 1972 kerana penyalahgunaan dadah, Danny tinggal bersama datuknya dan buat seketika, mendapati hidupnya sedikit tenang melalui kehadirannya ke gereja. Dia berkahwin dengan seorang wanita bernama O’Mather Halko, dengan dikurniakan seorang anak perempuan, tetapi kehidupan rumah tangganya berakhir dengan tragis yang membawa Danny bertindak ganas kepada isterinya sepertimana yang ditempuhnya ketika zaman kanak-kanak melihat bapanya bertengkar ibunya.

Setelah berpisah, kehidupan Danny semakin teruk. Dengan tabiatnya yang sebelum ini ditambah pula dengan kemunculan bayangan yang didakwa mengganggunya, Danny mer0gol seorang wanita yang dianggap mirip kepada bekas isterinya dan dia juga terlibat dengan beberapa kes r0mp4kan bersenjata di bahagian Selatan Amerika Syarikat, menyebabkan penahanannya di penjara Jackson, Georgia pada 1979.

Tahun-tahun 80an, Danny sering keluar masuk p3njara kerana keterlibatannya di dalam aktiviti r0mp4kan bers3njata di Alabama dan Mississippi. Masanya banyak dihabiskan dengan mengembara ke seluruh negeri dengan aktiviti mencvri dan juga mendekati wanita.

Kembali ke Shreveport pada November 1989, Danny telah dipecat daripada kerjanya di sebuah restoran. Pada malam yang sama, Danny mem3cah masvk ke sebuah rumah dihuni oleh Julie (24 tahun), anak saudaranya Sean (8 tahun) dan bapa Julie, Tom (55 tahun) sebelum membVnVh mereka.

Pada Mei tahun berikutnya, Danny telah bertengkar dengan bapanya, James hingga menyebabkan James dit3mbak oleh Danny pada bahagian perut dan kepalanya. Walaupun James terselamat dalam insiden itu, James kehilangan sebelah mata dan telinganya, sebelum berpindah ke Kansas dan Florida, dan berakhir di Gainesville.

PEMBVNVHAN KEJAM LIMA PELAJAR DI GAINESVILLE.

Pada 1990, Danny membina sebuah tapak perkhemahan di kawasan belukar berhampiran University of Florida. Di sinilah bermulanya siri pembVnVhannya tatkala pelajar memulakan semester musim luruh mereka.

Pada 24 Ogos, Danny menceroboh kediaman pelajar baru Christina Powell dan Sonja Larson, men!kam dan mer0gol m4ngsanya. Keesokannya, Danny menjadikan pelajar Kolej Komuniti Santa Fe, Christa Hoyt sebagai m4ngsa seterusnya, dengan mem!sahkan kepala m4ngsanya di atas rak menghadap jas4dnya yang tidak berny4wa di katil.

Pada 27 Ogos, pembVnVh muncul di rumah pelajar University of Florida, Manuel Toboada dan Tracy Paules, kedua-duanya berusia 23 tahun. Toboada, seorang pemain futbol, cuba mempertahankan diri daripada Danny dengan melawan, namun akhirnya mereka berdua tewas dan mayat mereka dirobek dengan ganas oleh Danny.

DANNY DIKENAKAN HUKUMAN SELEPAS DUA TAHUN INSIDEN BERLAKU

Selepas Danny meninggalkan bandar tersebut, sebuah pasukan ditubuhkan pihak berkuasa untuk menyiasat insiden mengerikan yang telah menggemparkan penduduk itu. Pihak berkuasa mengesyaki suspek, seorang pelajar UF yang tinggal berhampiran tempat kejadian dengan dua pelajar yang dibVnVh itu, kerana dia menunjukkan kelakuan yang pelik dan ditahan kerana mencederakan neneknya.

Tetapi akhirnya suspek itu didapati menghidapi penyakit ‘acute manic depression’. Berikutan tiada bukti kukuh yang mengaitkan suspek dengan kejadian pembVnVhan itu, pasukan penyiasat telah menggantung siasatan.

Namun, sebenarnya pembVnVh utama sudah pun berada di dalam penjara. Pada September, Danny melakukan r0mp4kan bersenjata di kedai runcit Winn-Dixie, di pekan Ocala, Florida sebelum tertangkap apabila keretanya dilanggar pihak berkuasa.

Sehingga tahun berikutnya, barulah pasukan penyiasat mengambil sampel DNA Danny daripada giginya untuk mengaitkannya dengan bukti DNA yang diperoleh pada tempat kejadian Gainesville, yang menjadikan Danny sebagai suspek utama.

Dengan pelbagai hukvman yang telah dikenakan sebelum ini atas kesalahan-kesalahan r0mp4kan, akhirnya Danny telah dibicarakan dan diberi hukuman secara rasmi atas kejadian pembVnVhan pelajar di Gainesville pada tahun 1992.

DANNY MENDAKWA DIA DIPENGARUHI ‘SESEORANG’ BERNAMA “GEMINI”

Pada Februari 1994, Danny mengubah pengakuan kepada ‘bersalah’. Untuk mengesahkannya, pihak juri telah mendengar testimoni daripada ibunya, yang menjelaskan kekerapan kec3deraan yang diterima oleh defendan daripada bapanya dan juga dapatan daripada pakar psikiatri yang menggambarkan satu personaliti bernama “Gemini” yang mendorong dia melakukan tindakan sadis.

Pengesahan daripada dua orang psikiatri menunjukkan tingkahlaku dia sebagai ‘severe personality disorder’, namun mengakui bahawa Danny tahu dan sedar akan jenayah yang dilakukannya. Pihak juri telah mendapati beliau bersalah terhadap 5 kes di Gainesville tersebut dan dijatuhkan hukuman m4ti.

Rayuannya untuk meringankan hukvman ditolak, dan akhirnya PembVnVh Gainesville ini menjalani hukuman di Penjara Negeri Florida pada 25 Oktober 2006. Pada saat-saat terakhirnya, dia sempat memetik ayat-ayat kitab yang pernah dimainkan ketika masa kecilnya saat mendapat gitar pertama beliau. Sambil disaksikan oleh 47 orang di hadapan bilik hukuman, Danny mendendangkan ayat-ayat tersebut sebelum diberikan suntikan m4ut sebagai hukuman.

RUJUKAN:

Ott, T. (2019). Danny Rolling: The True Story Behind the K!ller Who Inspired ‘Scream’. Biography. https://www.biography.com/news/danny-rolling-scream-k!ller-gainesville

DeLong, W. (2018, December 19). The True Story Behind The Three-Day Mvrder And Mvtilation R4mpage That Inspired ‘Scream’. Retrieved from https://allthatsinteresting.com/danny-rolling-gainesville-r!pper


Battleship Island: Kerana Harapan Di Pulau Neraka

Disebabkan tiada ‘serious taker‘ terhadap pelawaan #filmdate saya, maka semalam saya tonton filem Battleship Island bersama bro-bro Azwan Bin Omar, Helmi Effendy dan Syed Nizamuddin Sayed Khassim.

Mula-mulanya saya ingat filem ini hanyalah propaganda anti-Jepun yang tipikal, selepas membaca pelbagai ulasan negatif. Saya siap merancang nak keluar awal daripada panggung.

Rupa-rupanya saya silap. Saya betul-betul menyelami ceritanya. Skrin menunjukkan babak kredit tapi saya masih kaku atas kerusi buat beberapa minit, ambil masa untuk pulih daripada katarsis emosi yang baru dilalui.

Mesej utama (general message) Battleship Island ialah sejarah penindasan buruh Korea yang bekerja sebagai pelombong arang batu di Pulau Hashima semasa Perang Dunia Kedua. Mereka dilayan lebih teruk daripada binatang. Nyawa mereka tidak berharga sama sekali. Yang wanita pula dipaksa jadi ‘comfort women’ untuk memuaskan nafsu penjajah Jepun.

Namun yang lebih penting ialah mesej tersirat (subtle message) yang hanya boleh diketahui selepas tonton sendiri di panggung.

Ryoo Seung-wan tidak ‘try hard’ dalam menggambarkan kekejaman Jepun demi menyemai kemarahan dan kebencian penonton. Kerana fokus filem ini bukanlah Han (한, dendam). Fokus filem ini adalah mengenai Huimang (희망, harapan).

Buruh Korea di atas pulau terdiri daripada pelbagai ragam manusia. Hwang Jung-min berlakon sebagai Lee Kang-ok, seorang ketua kumpulan muzik yang licik dan pandai mengampu penjajah Jepun untuk tujuan ‘survival’. So Ji-sub berlakon sebagai Choi Chil-sung, seorang samseng yang suka cari gaduh dan menimbulkan kekacauan. Lee Jung-hyun sebagai Oh Mal-nyeon, seorang comfort women. Song Joong-ki sebagai Park Moo-young, ejen khas yang mempunyau misi untuk menyelamatkan seorang VIP di kalangan buruh.

Takdir telah menyatukan mereka menjadi tahanan di neraka dunia bernama Pulau Hashima. Namun tidak kira betapa susah dan seksa keadaan kehidupan, mereka tetap mempunyai Huimang yang memberikan keberanian untuk terus berjuang membebaskan diri. Ada seorang buruh walaupun sudah tempang, tapi dialah orang yang paling nekad untuk melarikan diri berbanding ramai orang yang sempurna anggota badan tapi ragu-ragu.

Kerana ada Huimang, Kang-ok yang pada asalnya sekadar nak menyelamatkan diri dan anaknya dapat memerah segala kudrat untuk mencari jalan keluar bagi buruh-buruh Korea yang melarikan diri.

Kerana ada Huimang, Chil-sung daripada seorang samseng menjadi seorang pahlawan yang memerangi askar Jepun demi melindungi buruh-buruh yang melarikan diri.

Kerana ada Huimang, Mal-nyeon yang dicemari oleh lelaki-lelaki durjana turut mengangkat senjata sebagai srikandi bangsa.

Kerana ada Huimang, orang Korea mampu ‘endure’ dugaan demi dugaan ke atas negara dan bangsa mereka sepanjang sejarah.

Dalam filem ini, musuh sebenar bukanlah penjajah Jepun, tapi kehilangan harapan yang menjadikan manusia sanggup menyerah diri kepada kejahatan dan kegelapan. Nasib malang buruh-buruh Korea berpunca daripada tali barut dan pengkhianat yang sanggup menzalimi bangsa sendiri. Mereka adalah golongan yang berputus asa dan sinikal tentang akan tibanya hari Korea kembali bebas dan berdaulat.

Dalam filem ini boleh kedengaran muzik ‘The Ecstasy of Gold’ daripada filem The Good, the Bad and the Ugly (1966). Judul filem tersebut merupakan bayangan kepada pegangan masyarakat Korea terhadap 진 (the true), 선 (the good) dan 미 (the beautiful). Tanpa harapan, ‘the good’ akan jadi ‘the bad’, ‘the beautiful’ akan jadi ‘the ugly’.

Filem ini berat, bukan saja dari segi penyampaian yang agak grafik dan ganas, malah juga dari segi mesejnya.

Mungkin tema harapan inilah yang berjaya menyentuh hati penonton Korea dalam panggung sampai mereka sama-sama menyanyikan lagu Huimangga (희망가, Song of Hope) yang dinyanyikan oleh Kang-ok dan anaknya So-hee:

이 풍진 세상을 만났으니 (i pungjin sesangeul mannasseuni / ‘dalam dunia yang bergelora ini’) 너의 희망이 무엇이냐 (neoui huimangi mueosiya / ‘apakah harapan terbesar kamu?’)

#gunhamdo

#nospoiler


Sambaran Petir Paling Dahsyat Dalam Sejarah

Apabila tibanya musim tengkujuh, awan ribut akan memenuhi langit dan menunggu masa membasahi bumi dengan titisan hujan. Tiba masanya untuk hujan, ia semakin lebat seiring dengan bunyi guruh, beserta kilat sambung-menyambung di antara awan ribut. Kilat biasanya menyambar di permukaan Bumi kerana tanahnya adalah pengalir elektrik yang baik. Maka, kilat menjadi berbahaya apabila menyambar Bumi terutamanya manusia yang tidak melindungkan dirinya.

Namun pada tahun 2018, apabila tibanya kejadian hujan ribut di negeri Oklahoma yang terletak di AS, terdapat satu kilat ini menyambar ke langit, tidak seperti kebiasaannya iaitu menyambar di antara awan ataupun ke Bumi. Kilat ini menyambar sehingga 80 kilometer, hampir ke zon angkasa.

Sebenarnya, kilat sebegini adalah fenomena alam yang biasa terjadi namun jarang kita saksikan. Kilat ini dinamakan sebagai ‘jet gergasi’, kilat yang panahannya paling kuat berbanding kilat lain. Kilat ‘jet gergasi’ hanya menyambar 1,000 kali dalam setahun dan kekuatan tenaga kilat ini ialah 50 kali ganda lebih kuat dari kilat biasa.

Kilat ‘jet gergasi’ Oklahoma pada tahun 2018 ini adalah kilat yang paling kuat yang pernah saintis rekodkan. Dalam artikel kajian yang telah diterbitkan pada 3 Ogos lepas dalam jurnal bertajuk Science Advances, sekumpulan saintis AS mengkaji kilat ‘jet gergasi’ ini. Dengan meneliti gelombang radio yang dilepaskan oleh kilat ini menggunakan satelit dan maklumat data dari radar, mereka menemui bahawa kilat ‘jet gergasi’ Oklahoma memancar sebanyak 300 coulombs (unit bagi cas elektrik) dari awan hingga ke lapisan bawah ionsfera, iaitu lapisan atmosfera paling atas sebelum zon angkasa.

Kekuatan cas elektrik kilat ini lebih banyak berbanding kilat ‘jet gergasi’ lain. Jika dibandingkan dengan kekuatan cas kilat biasa, ia memancar sebanyak 5 coulombs saja. 60 kali lebih rendah dari kilat ‘jet gergasi’ Oklahoma. Menemui kilat ‘jet gergasi’ beserta dengan maklumat tentang kekuatan kilat tersebut adalah seperti menemui jarum dalam rumput jerami. Kita memerlukan nasib yang sangat baik untuk menjayakan penemuan tersebut. Contohnya pada 14 Mei 2018, saintis awam dari Texas menemui kilat ‘jet gergasi’ menggunakan kameranya di mana kilat tersebut memancarkan pada ketinggian 96 kilometer dari paras laut.

Biasanya kilat dikesan oleh pusat jaringan antenna radio bernama Lightning Mapping Array (LMA). Jaringan LMA mampu memetakan lokasi dan masa kilat menyambar. Kilat ‘jet gergasi’ juga mampu dikesan oleh jaringan antenna radio serta satelit cuaca. Apabila data diperoleh dari kedua-dua sumber ini, kita boleh mengetahui segala maklumat yang diperoleh dari penyambaran kilat ini.

Kilat ‘jet gergasi’ mempunyai pusat aluran dari awan yang bernama ‘streamer’. ‘Streamer’ menghasilkan hubungan elektrik antara awan ke lapisan bawah ionsfera. Manakala bahagian kilat yang terhasil oleh ‘streamer’ pula dipanggil dengan nama ‘leader’. Apabila ‘streamer’ dalam keadaan sejuk dengan suhunya hanya mencecah 204 degree Celsius, suhu ‘leader’ mampu mencecah sehingga lebih 4,000 darjah Celsius.

Satu persoalan yang penting untuk merungkai kilat ‘jet gergasi ‘ ini ialah bagaimana kilat ini boleh terpancar ke atas sehingga menyentuh zon angkasa? Saintis masih tidak mempunyai jawapannya. Yang mereka pasti adalah berkemungkinan terdapat beberapa halangan sehingga terhasilnya kilat ‘jet gergasi’. Mungkin juga terdapat halangan hubungan bercas dengan awan lain dan permukaan Bumi, sehingga cas negatif terpaksa dipancarkan ke atas.

Ada banyak buku-buku menarik yang menanti anda di https://shopee.com.my/thepatriotsasia.

RUJUKAN:

Specktor, Brandon. 12 August 2022. ‘Gigantic jet’ that shot into space may be the most powerful lightning bolt ever detected. Live Science.

Levi D. Boggs, et al. 3 August 2022. Upward propagation of gigantic jets revealed by 3D radio and optical mapping. Science Advances.


Mengapa Wanita Heteroseksual Meminati Komik Gay?

Kalau
perasan, anime dan manga berunsurkan yaoi dan ‘boys love’ (shounen ai dalam Bahasa Jepun) sedang
mencanak naik. Apa itu yaoi?

Yaoi adalah
akronim dalam bahasa Jepun bagi ‘yama
nashi, ochi nashi, imi nashi’ yang bermaksud ‘tiada klimaks, tiada punch-line, tiada makna’. Ia merujuk
pada tradisi di Jepun menggambarkan sesuatu di luar daripada tradisi dan
kebiasaan.

Konsep
yaoi dalam anime dan manga
memperlihatkan ketiadaan watak wanita. Tiada watak percintaan antara
lelaki-wanita, malah wanita-wanita pun tidak ada kerana dua hubungan ini biasa
dan normal di dunia realiti.

Yang
wujud dalam yaoi adalah percintaan
antara lelaki dan lelaki. Biasanya yaoi mempunyai
unsur seks, dan shounen-ai tiada
unsur seks – itu sajalah bezanya. Tetapi kedua-dua ini tetap mempunyai unsur
hubungan romantik antara lelaki.

Lebih
mengejutkan, cerita-cerita begini diminati dan didominasi oleh golongan gadis
yang mempunyai orientasi seks normal atau heteroseksual. Gadis-gadis ini
digelar sebagai ‘fujoshi’. Apa itu fujoshi?

Fujoshi bermaksud
‘gadis rosak’ (rotten girl). Gadis
ini rosak kerana minat mereka yang tinggi dengan tema yaoi. Mereka ini juga rosak kerana menimbulkan hubungan romantik
antara dua lelaki yang sebenarnya penulis asal tidak buat macam itu pun.

Persoalannya
kenapa gadis ini minat genre cerita begini? Fujoshi
ini secara umumnya menolak perlakuan homoseksual. Tetapi, mereka tidak mahu
prejudis terhadap golongan ini.

Walaupun
mereka cuma tidak mahu prejudis terhadap idea homoseksual, tetapi secara tidak
sedar mereka juga tidak mahu prejudis terhadap tingkah laku dan perbuatan yang
menjurus pada homoseksual. Walaupun secara permukaan mereka tidak selesa dengan
homoseksual, tetapi secara tidak sedar mereka cenderung meminati budaya ini. Fujoshi mahu membuktikan bahawa mereka
tidak ‘rasis’ dan menghukum (judgemental)
golongan gay. Mereka mempunyai sikap apologetik terhadap golongan ini.

Selain
itu, kebanyakan plot cerita menunjukkan watak wanita seperti Cinderella dan
Rapunzel yang lemah dan mahu diselamatkan. Golongan fujoshi tidak dapat menerima watak-watak lemah macam ini. Tidak
banyak manga atau anime yang menaikkan kekuatan wanita
seperti anime-anime Hayao Miyazaki.

Mereka
lebih selesa sekiranya elemen ‘lemah’ ini ditunjukkan oleh lelaki. Dalam yaoi secara tipikalnya terdapat watak
lelaki maskulin dan watak lelaki feminin yang mempunyai perasaan romantik
antara satu sama lain. Lelaki feminin ini mempunyai tingkah laku ‘submissive’ dan ‘helpless’ seperti kebanyakan wanita dalam genre popular.

Bagi
fujoshi, elemen ‘wanita lemah’
memberikan mereka rasa tidak selesa dan terancam dalam kerangka sosial. Yang
menariknya, fujoshi juga tidak mahu
ada wanita lemah dalam karya fiksyen walaupun dalam karya itu heroinnya adalah
wanita yang kuat. Mereka juga tidak mahu berlaku persaingan antara
wanita-wanita. Bagi mereka, ini adalah suasana ancaman. Elemen ini sangat
jarang ada dalam genre yaoi.

Justeru,
secara realitinya, perkara yang difantasikan oleh fujoshi tidak wujud. Wanita lemah ada di mana-mana. Fujoshi tidak suka konsep ini. Jadi
elemen ‘kelemahan’ itu diletakkan
pada lelaki dan lelaki ini pula bercinta dengan lelaki kuat.

Secara
realitinya, fujoshi akan mendakwa
mereka suka karya yang memang bukan untuk mereka saja, tetapi untuk semua
lapisan – yang plot dan perkembangan wataknya menarik. Tetapi, pada masa yang
sama mereka ada kecenderungan dan berharap dalam komik itu ada elemen-elemen boys love.

Kalau
biasa tanya fujoshi kenapa mereka
suka tema sebegini, tipikalnya mereka akan jawab sebab minat pada watak ataupun
plot. Menurut fujoshi sendiri, mereka
juga sudah bosan dengan hubungan heteroseksual dalam karya fiksyen.

Tema
homoseksual adalah idea baru dalam karya fiksyen yang mereka mahukan. Mereka
akan mendakwa perkara ini cuma sekadar bacaan dan keseronokan. Walaupun mereka
hidup normal di dunia realiti, minat ini akan memberikan kecenderungan
mempertahankan budaya homoseksual.

Menurut
Sharalyn Orbough, kunci utama fantasi yang dialami oleh fujoshi adalah kemesraan. Walaupun ada adegan seks dalam komik yaoi, bukan seks itu yang difantasikan
oleh fujoshi tetapi kemesraan antara
dua orang lelaki.

Komik-komik
remaja (shonen) mempunyai risiko
fantasi dalam kalangan fujoshi
apabila terdapat watak-watak yang mempunyai hubungan kuat seperti Naruto &
Sasuke, Zoro & Sanji, Byakuya & Renji.

Fujoshi akan
tafsir perkataan dan interaksi antara watak-watak ini menjadi satu bentuk
fantasi mereka mengikut kemesraan yang mereka mahukan. Ini yang Patrick W.
Galbraith panggil sebagai ‘kemesraan transgresif’ (transgressive intimacy). Dengan kata lain kemesraan yang melanggar
batas moral. Kalau perasan, fujoshi
akan mencipta cerita dan melakar kemesraan transgresif ini dalam kalangan
mereka.

Kita
akan selalu terserempak karya-karya terbitan mereka sendiri atau dipanggil
sebagai ‘doujinshi’ bertemakan yaoi atau shounen-ai yang wataknya hasil inspirasi daripada komik-komik
original shonen yang asalnya tidak
mempunyai unsur begitu.

Tambah
Orbaugh lagi, yaoi dapat
menggambarkan kemahuan seksual bagi semua lapisan seksual wanita, baik
heteroseksual, homoseksual, malah wanita transgender pun.

Sri
Dewi Adriani, Nice dan M. Si pernah melakukan bancian tentang faktor-faktor
minta fujoshi terhadap genre Yaoi.
Faktor yang pertama adalah kemunculan lelaki ‘cantik’. Macam mana rupa bentuk
lelaki ‘cantik’? Anda boleh Google ‘Prince
of Tennis’. Begitulah lelaki ‘cantik’ yang dipanggil sebagai ‘bishounen’.

Kemudian,
faktor kedua adalah fujoshi menyatakan
cerita yaoi lebih baik daripada
cerita yang berunsurkan romantik heteroseksual. Lelaki dalam yaoi tidak mendapat batasan dalam budaya
patriarki di Jepun. Cerita romantik heteroseksual biasanya memperlihatkan
perempuan lemah yang dikawal oleh lelaki kerana budaya patriarki.

Sebab
ketiga adalah fujoshi mahu dan merasa
seolah-olah mereka dapat mengawal lelaki. Ini telah dinyatakan sebelum ini. Ini
juga antara sebab mengapa fujoshi
tidak mahukan watak wanita yang lemah dan mahukan kelemahan itu diperlihatkan
dalam diri lelaki.

Tiga
sebab lain menurut kajian ini adalah fujoshi
merasakan hubungan cinta yaoi lebih
kuat. Kemudian, semata-mata nafsu seksual dan mahu keluar daripada alam
realiti. Fenomena fujoshinism ini
bermula apabila watak dalam komik-komik remaja terdapat elemen yang
menggerakkan ‘otak’ fujoshi.

Menurut
dapatan di beberapa buah forum seperti Quora,
genre yaoi ini muncul sejak
penciptaan watak-watak lelaki ‘cantik’ dan lelaki ‘lembut’. Selainnya adalah
persahabatan yang diromantikkan seperti Naruto dan Sasuke yang menyebabkan fujoshi berfantasi secara berlebihan.

Demografi
penonton dalam kalangan fujoshi
menjadi lubuk keuntungan syarikat komik Jepun seperti Shonen Jump. Titik tolaknya bermula daripada anime Prince of Tennis
(PoT).

PoT
tidak dicipta untuk fujoshi dan
target demografinya agak luas. PoT menjadi popular dalam kalangan fujoshi kerana mempunyai elemen lelaki
‘cantik’. Kebetulan pula, kuasa membeli dalam kalangan fujoshi sangat tinggi untuk karya fiksyen itu. Tidak dinafikan
kuasa membeli wanita cukup tinggi.

Shonen Jump
mula fokuskan produk mereka untuk golongan wanita, terutamanya fujoshi. Maka, animasi-animasi seperti
PoT ini mula membiak. Kalaupun tema utama suatu animasi atau komik itu hanya
untuk remaja biasa-biasa, ‘fan-service’
untuk fujoshi akan turut diselitkan.

Menurut
kajian daripada Galbraith, karya fiksyen homoseksual di Jepun telah lama dan
banyak ditulis. Cumanya, fiksyen homoseksual yang ditulis untuk wanita agak
baru.  Antara paling terawal adalah komik
‘In The Sunroom’ oleh Takemiya Keiko
pada tahun 1970 dan ‘The November
Gymanisum’ oleh Hagio Moto pada tahun 1971. Menurut J. Welker, tahun-tahun
ini merupakan era Renaisans bagi komik shounen-ai.

Tahukah
anda, Keiko dan Moto adalah perempuan. Ya, hampir semua komik-komik bertema yaoi ditulis oleh perempuan. Zaman itu,
pembaca komik dalam kalangan wanita turut meningkat dengan kemunculan komik shoujo.

Zaman
itu juga adalah zaman berlambak doujinshi
dihasilkan oleh penulis-penulis yang kelak menjadi pengkarya komik (mangaka) professional pada abad ke-21.
Watak-watak dalam doujinshi ini
diberikan kepada sebuah pembuat animasi parodi yang masa itu dipanggil sebagai aniparo.

Aniparo
ini pula menggambarkan watak-watak dalam doujinshi
asal itu mengikut kemahuan mereka. Kebetulan majoriti pembuat animasi adalah
wanita. Lama-lama, fokus dan naratif animasi tersebut tertumpu pada seks.
Akhirnya, perkataan ‘aniparo’
digantikan dengan ‘yaoi’ sejak
animasi itu menggambarkan kemesraan transgresif antara watak.

‘Boys’ love’ (BL) pula meningkat sewaktu
berlakunya ‘gay boom’ pada tahun 1990
di Jepun. Homoseksual menjadi suatu bentuk santapan di media Jepun, terutamanya
media yang menyasarkan golongan wanita.

Menurut
beberapa kajian oleh Y. Sugiura dan Choo, kutipan keuntungan karya-karya BL
sangat tinggi. Ini mungkin disebabkan oleh hubungan romantik dalam kalangan
lelaki telah menjadi landskap dan imej santapan untuk para gadis. Yaoi mungkin agak ekstrem kerana
hubungan seks, tapi kandungan BL yang tiada unsur seks telah mendapat perhatian
seperti dinyatakan oleh Tomoko Aoyama. Masa tahun 1998 saja, dilaporkan pembaca
manga BL mencecah 500,000 orang.

Kesimpulannya,
bagi sesetengah orang mungkin melihat ini sebagai budaya hiburan semata-mata,
tetapi kesannya budaya homoseksual akan menjadi normal dalam adat masyarakat.
Kalau timbulnya isu mempertahankan hak asasi untuk golongan LGBT, sebahagian
golongan fujoshi ini jugalah yang
akan menjadi salah satu kelompok yang mempertahankan hak tersebut.

Rujukan:


Kenapa Korea Utara Memutuskan Hubungan Dengan Malaysia?

Seorang presiden mempertimbangkan sekatan ekonomi terhadap Korea Utara. Pada 30 Mac 2010, beliau membuat keputusan. Rang undang-undang untuk melaksanakan sekatan ini sudah lama disediakan.

Jadi beliau sekadar menurunkan tanda tangan sahaja, selaras dengan permintaan Majlis Keselamatan Pertubuhan Bangsa-Bangsa Bersatu. Presiden ini tidak berpuas hati dengan pelan pelaksaan program nuklear Pyongyang.

Jadi sekatan ekonomi ini adalah untuk membebaskan negaranya daripada capaian apa-apa organisasi seperti bank pelaburan, pejabat kerajaan dan perusahaan perniagaan yang bersangkut-paut dengan Pyongyang.

Malah latihan asas pun diharamkan.

Mungkin bunyinya seperti Presiden Barack Obama. Tetapi sebenarnya, presiden tersebut ialah Dmitry Medvedev. Keputusan ini pula dibuat Vladimir Putin, yang kembali berkuasa dua tahun kemudian.

Beliau mempertimbangkan semula perintah eksekutif Medvedev tetapi akhirnya bersetuju untuk menyekat ekonomi Korea Utara dengan tindakan lebih ketat pada Disember 2013.

Jika Rusia sendiri boleh naik meluat dengan Korea Utara, apatah lagi Amerika Syarikat, Kesatuan Eropah dan Korea Selatan.

Sejak pentadbiran Harry S. Truman (1945-1953) lagi, Amerika Syarikat telah melarang sebarang perdagangan dwi-hala secara terbuka. Barack Obama mungkin memperbaharui larangan ini… tetapi beliau menetapkan akta baharu yang jauh lebih terperinci.

Senang kata, Korea Utara sudah biasa dengan sekatan. Semuanya menjadi sebahagian dengan fitrah kenegaraan, daripada ekonomi ke politik.

Dengan sebuah kepimpinan yang berkµkµ besi, ideologi republik mudah menular dan mendidik masyarakat. Korea Utara pula telah membangunkan sebuah rangkaian antarabangsa sebagai jalan pintas.

Memperkenalkan Mun Chol Myong

Seorang peniaga Korea Utara bernama Mun Chol Myong menjadi perantara bagi republik tersebut dengan dunia. Beliau menetap di Malaysia lebih daripada 10 tahun, menjalankan kerja di rantau Asia Tenggara.

Pihak Biro Penyiasatan Persekutuan (FBI) Amerika Syarikat berpendapat Chol Myong telah memimpin sekumpulan penje.nayah untuk memintas sekatan ekonomi.

Larangan menjadi benteng menahan Korea Utara… Chol Myong menyediakan tangga untuk laluan perdagangan. Beliau juga memutihkan wang sebagai pembayaran (AFP, 2021).

Tetapi pada tahun 2019, Chol Myong ditahan pihak berkuasa kerana bantu mengeksport barangan bernilai daripada Singapura ke Korea Utara.

Kejatuhan Chol Myong sebenarnya mencetuskan perbalahan dalam pentas antarabangsa.

Mun Chol Myong bersama peguam yang mewakili beliau.

Pyongyang menuduh Amerika Syarikat sebagai dalang utama yang mengganggu di sebalik tabir (dalam kes beliau). Dan Pyongyang berkata, Washington, D.C., akan menanggung segalanya.

Walau bagaimanapun, masalah antara Washington, D.C. dan Pyonyang melibatkan Kuala Lumpur.

Kerana mahkamah menjatuhi hµkµman yang Chol Myong perlu diusir ke Amerika Syarikat untuk berdepan dengan tuduhan susulan. Malaysia menjadi negara pertama yang selamba menghalau orang Korea Utara ke Amerika Syarikat (Bartlett, 2021).

Keputusan tentang Chol Myong saja menjulang nama Malaysia ke persada dunia, sebagai negara yang berkomited memelihara integriti sistem kewangan global. Memang lama Malaysia menjadi medan sebagai “medan pintasan sekatan”.

Tahu saja tentang keputusan Malaysia, Korea Utara terus bertindak untuk memµtµskan hubungan diplomatik.

Kehilangan pejabat kedutaan Korea Utara bermakna Malaysia turut diheret dalam kancah pergolakan diplomatik global. Sama ada suka atau tidak, undang-undang negara harus dimutlakkan.

Dan Malaysia bukan satu-satunya negara (selain Barat) tanpa pejabat kedutaan Korea Utara. Kuwait juga mengusir keluar Duta Besar Korea Utara atas keengganan republik tersebut untuk mematuhi Pertubuhan Bangsa-Bangsa Bersatu (Sang-Hun, 2021).

Sejujurnya, pendapat Pyongyang tidak penting. Kerana mana-mana negara mesti memartabatkan integriti. Dalam hal ini, pendirian Malaysia memang tepat. Tiada guna mencari pasal dengan seluruh dunia untuk menjaga hati Korea Utara.

Tambah pula Malaysia tidak tentu pasal menjadi tempat pembµnµhan Kim Jong-Nam pada tahun 2017. Dalam masa beberapa minggu pula, Joe Biden akan menyatakan pendirian White House tentang Korea Utara.

Semestinya beliau berkongsi pendapat pentadbiran Barack Obama antara 2009 hingga 2016. Washington, D.C. sedang cuba membuat hubungan diplomatik sejak Februari 2021… tetapi Pyongyang pula jual mahal.

Amerika Syarikat mempunyai banyak sebab untuk menjauhi Korea Utara. Sebelum ini seorang pelajar bernama Otto Warmbier dihµkµm teruk hanya kerana cuba mengambil poster propaganda kerajaan.

Warmbier akhirnya meninggal dunia atas punca yang masih belum boleh disahkan.

Inilah nasib yang menimpa anak muda Barat di Korea Utara.

RUJUKAN:

AFP. (2021, Mac 9). North Korean in Malaysia loses final appeal against US extradition. The Malay Mail.

Bartlett, J. (2021, Mac 10). Mun Chol Myong: The First-Ever North Korean (ditapiskan) Facing Extradition to the US. The Diplomat.

Sang-Hun, C. (2021, Mac 19). North Korea Cuts Diplomatic Ties With Malaysia Over U.S. Extradition. The New York Times.


Viral Gambar Lelaki Susukan Anak Kucing Dalam Kereta Api

Abu Hurairah r.a. meriwayatkan pada satu ketika, Rasulullah s.a.w menceritakan kisah seorang lelaki yang kehausan selepas berjalan lama. Selepas menjumpai sebuah perigi, dia memanjat turun ke dalam perigi untuk minum air perigi tersebut. Tetapi sebaik saja dia keluar, si lelaki melihat gelagat seekor anjing yang menjulurkan lidahnya kerana kehausan. Lantas, dia berkata,

“Anjing ini mesti kehausan seperti aku tadi.” Lalu, si lelaki turun semula ke dalam perigi, mengisi air dengan kasut dan membawanya naik untuk memberi minum kepada anjing itu. Setelah itu, dia melafazkan kesyukuran kepada Allah s.w.t lantas Dia memberi pengampunan terhadapnya. Para sahabat yang mendengar kisah itu bertanya,

“Wahai Rasulullah, apakah kita akan mendapat pahala dengan berbuat baik kepada haiwan?” Lantas baginda menjawab, “Terhadap setiap makhluk bernyawa diberi pahala.” (Riwayat Bukhari)

Hadis ini mengingatkan umat Islam agar berlaku baik kepada haiwan walau di mana saja kita berada. Dan bagi sesiapa yang membaca kisah yang dibawa seorang wanita bernama Gillian Rogers ini, ia bukan sekadar manifestasi perlakuan baik insani tetapi juga manifestasi perikemanusiaan.

Pada Jun tahun lepas, Rogers dalam perjalanan pulang ke kediamannya menggunakan keretapi bawah tanah New York City. Sedang dia duduk, tiba-tiba Rogers terlihat seorang lelaki sibuk memberi minum seekor anak kucing dengan botol susu kecil. Dan si kecil itu berada di pangkuannya beralaskan sehelai tuala.

Dalam satu temubual bersama portal The Dodo, melihat adegan tersebut membuatkan Rogers merasa gembira. Ini kerana adegan sebegitu menunjukkan masih ada manusia yang berjiwa penyayang terhadap binatang.

Tidak mahu tertanya-tanya tentang identiti lelaki tersebut, Rogers menghampirinya dan bertanya bagaimana dia menjumpai anak kucing itu. Lalu lelaki itu menceritakan dia terjumpa si kecil itu bersendirian antara dua buah bangunan. Tidak mahu membiarkan anak kucing itu bersendirian di luar, dia memilih menyelamatkan anak kucing tersebut dan memberinya susu.

Apabila keretapi berhenti di stesen yang dinantikan Rogers, dia meminta diri untuk pulang sebelum sempat bertanyakan identiti lelaki tersebut. Walaupun berpisah sebagai orang asing, adegan tersebut memperbaharui keyakinannya terhadap kemanusiaan.

Sejak dinaikkan ke laman media sosial, gambar-gambar tersebut menjadi tular dalam masa pantas. Siapa sangka, sikap perikemanusiaan orang yang tidak dikenali boleh memberi impak besar kepada dunia.

RUJUKAN:

Messenger, S. (2020). Man Spotted With Tiny Kitten On Subway Is Restoring People’s Faith In Humanity. The Dodo.